Il-permess biex tgħid le

Jason Micallef uża l-midja kkontrollata mil-Labour biex jappoġġja lill-mara li kienet iffilmjata tuża l-bastun tagħha biex tneħħi min-nofs fjuri, ritratti, messaġġi u xemgħat li tħallew mal-monument tal-Assedju l-Kbir fil-Belt Valletta b'tifkira ta' Daphne Caruana Galizia u biex isejħu għall-ġustizzja u t-tmiem tal-impunità.

Bl-aġir tiegħu Jason Micallef segwa lil dawk ta' qablu, fosthom Joe Brincat , Ray Azzopardi (il-kunsillier tal-Belt, mhux il-preżentatur ta' Warda Kanta), Emmanuel Cuschieri u diversi oħrajn li tennew dak ma qalux il-politiċi li huma stess jappoġġjaw u b'hekk evitawlhom ir-responsabbiltà li jiġu imbarazzati kieku qaluh huma.

M'iniex sorpriż li l-gvern jiddevja l-attenzjoni dwar l-iskop tal-protesta billi jidħol f'diskussjonijiet dwar il-mod kif issir il-protesta.

Jien ma poġġejt l-ebda fjuri u ma xgħelt l-ebda xemgħat mal-Monument tal-Assedju l-Kbir fl-aħħar erba' xhur biex nipprotesta għad-dritt tiegħi li npoġġi fjuri u xemgħat.

Kont naħseb li dik xi ħaġa for granted.

Jien ipprotestajt u għadni qed nipprotesta kontra sitwazzjoni li fiha nqatlet ġurnalista, sitwazzjoni fejn dawk li kkummissjonaw il-qtil tagħha għadhom jiġru barra waqt li l-istejjer li investigat qed jiġu ċċensurati waqt li l-awtoritajiet tal-istat ma jieħdu l-ebda azzjoni.

Jekk irridu nibqgħu nsejħu lilna nfusna demokrazija, irridu nifhmu li l-protesti huma parti intrinsika mid-dibattitu pubbliku.

Aktar u aktar f'kuntest fejn jidher li lanqas il-Parlament mhu l-forum adegwat biex isir dibattitu dwar dak li nħossu li hu l-aktar aspett fundamentali tar-realtà politika Maltija: jekk il-liġi hix qed tiffunzjona jew le.

Jason Micallef u oħrajn bħalu qed jakkużawna li qed nattakkaw id-dinjità tal-Monument tal-Assedju l-Kbir u niddegradaw il-memorja ta' dawk li mietu fl-Assedju l-Kbir.

Ma rridx nidħol f'melodrama retorika dwar l-Assedju l-Kbir.

Inħalli l-poeżija lirika dwar il-ġlidiet interġenerazzjonali għal-libertà għall- videos turistiċi li jintwerew fiċ-ċentri tal-interpretazzjoni bl-eċċessi tagħhom b'kollox.

Imma rrid infakkar li l-monument qatt ma ġie sfigurat bl-ebda mod.

Tista' ma taqbilx ma' kif issebbaħ il-madwar, imma persważ li lkoll rajna agħar.

Is-sit ma ntgħażilx apposta minn xi ħadd bil-ħsieb li jurta lil Jason Micallef.

Kien l-għażla loġika biex iservi bħala l-post fejn wieħed jipprotesta ġimgħa wara l-qtil ta' Daphne Caruana Galizia – quddiem il-Qrati fejn il-poplu jfittex il-ġustizzja – u n-nies, b'mod spontanju ħallew fjuri u xemgħat hemmhekk fi tmiem il-protesta.

U mbagħad ġew aktar nies, waqt li għadhom ġejjin.

Għalkemm nixtieq li kieku Jason Micallef u l-oħrajn jingħaqdu magħna fis-sejħa tagħna biex issir ġustizzja, naċċetta d-deciżjoni tagħhom li ma jagħmlux dan.

Imma l-intolleranza tagħhom għal protesta li hija għalkollox moderata, mhix vjolenti u turi rispett lejn l-oħrajn waqt li tagħmel minn kollox biex tevita li ddejjaq lil ħaddieħor bla bżonn, verament mhix neċessarja.

Jew aħjar, kienet tkun mhux neċessarja li kieku fil-verità mhux għaddej sforz ovvju biex jitħawdu l-imħuħ.

Il-gvern kien qed jistenna li l-għajta għall-ġustizzja u kontra l-impunità tmut żmien ilu.

Id-dawl iteptep tax-xemgħat u l-fjuri bilkemm jinxtammu fid-dlam ma jeffettwawhx.

Il-Monument tal-Assedju l-Kbir lanqas hu xi monument li jġorr miegħu xi sensitività politika partikolari.

Dan mhux il-monument ta' Jum il-Ħelsien jew ta' Dom Mintoff.

Min-naħa l-oħra, iżda, żgur li l-gvern qed jara l-għexieren ta' turisti li qed iżuru l-monument kuljum.

Żgur li qed josserva lin-nies jieqfu jirriflettu quddiemu, ipoġġu l-fjuri jew jgħidu xi talba f'kull ħin tal-ġurnata.

Żgur li jaf li l-monument għadu sal-lum jidher kull darba fl-aħbarijiet internazzjonali u f'dokumentarji li qed jixxandru madwar id-dinja.

Żgur li hu konxju li barranin li jżuru pajjiżna fuq xogħol tal-gvern jistaqsu kif jistgħu jaslu fuq il-post biex ikunu jistgħu jmorru jsellmu lil Daphne.

Il-monument hu raġġ ta' dawl baxx imma kostanti faċċata tal-qrati.

Hu preżenza inevitabbli li jsibu ma' wiċċhom ħafna uffiċjali importanti tal-istat li jimxu tul Triq ir-Repubblika kuljum bi tbissima kbira fuq fommhom jippretendu li kollox miexi fuq ir-rubini, meta s-sitwazzjoni hija l-kuntrarju.

Tistgħu timmaġinaw lil Konrad Mizzi miexi mal-ħabib ġdid tiegħu tul Triq ir-Repubblika?

Jew kif iħossu Keith Schembri hu u jkaxkar saqajh biex imur minn ristorant minn tiegħu għal ieħor, jew bejn impenn uffiċjali u ieħor?

Waqt li Triq ir-Repubblika ċċelebrat il-Milied qisu ma ġara xejn, il-monument ta' tifkira għal Daphne Caruana Galiza baqa' ħaj.

Ma spikkax fost id-dwal qawwija, imma l-istess dwal ma tfewhx lanqas.

L-istess waqt li Triq ir-Repubblika kienet qed tospita l-ftuħ tal-Kapitali tal-Kultura.

Il-festa ta' San Pawl ġiet u marret.

U issa jmiss il-Karnival.

Fir-rutina tan-normalità li għandha t-tendenza li tnessi l-memorja u trazzan ir-rabja, il-monument xorta jibqa' ħaj.

Allura dan kollu meta se jintemm?

Jien nista' nitkellem biss għalija nnifsi.

Għalija dan mhux xi post temporanju adattat biex niftakar f'Daphne Caruana Galizia sakemm tinstab soluzzjoni permanenti u jitwaqqaf monument tal-bronż u l-irħam.

Lanqas ma jien fil-burdata li nidħol f'dibattitu ma' nies bħal Jason Micallef dwar fejn għandna poġġu statwa oħra biex tiġi injorata minn kulħadd.

Biex niftakar f'Daphne Caruana Galizia – u jien nagħmel hekk kuljum – niftaħ il- laptop u mmur fuq is-sit elettroniku tagħha biex naqbad xi post minn tagħha ħalli nidħak ftit, jew nibki, inkella ninfexx f'rabja kbira meta niftakar għalfejn jien daqshekk inkwetat il-ħin kollu.

Jien nibqa' nħoss il-bżonn li nipprotesta sakemm l-impunità u l-inġustizzja li eżistew f'Malta lejliet il-qtil ta' Daphne Caruana Galizia u l-għada, jibqgħu magħna.

Hi kitbet dwar dan u aħna ma pprotestjaniex.

Hi mietet u dawn baqgħu hemm.

Jien inħossni fid-dmir li nipprotesta sakemm isseħħ bidla vera: il-bidla li Matthew Caruana Galizia u ħutu sejħu għaliha jumejn wara li mietet ommhom, meta fakkruna li ma tista' ssir l-ebda ġustizzja vera qabel ma jkun hawn il-bidla.

Li kieku l-protesta tagħna ma ddejjaqx serjament lil dawk li jiġu fuq Jason Micallef, kont ngħid li qed issir għalxejn.

Ir-rabja u t-theddid kontinwu tagħhom f'tentattiv biex jiċċensurawha huma xhieda li minkejja li d-dawl tax-xemgħat li xgħelna jista' jkun baxx, il-protesta qed ikollha l-effett mixtieq: qed twassal biex dawk li għandhom f'idejhom il-poter jirrealizzaw li aktar nies qegħdin dejjem aktar jindunaw verament huma x'qed iħawdu.

Irrid għalhekk inserraħ ras dawk li qabbdu lil Jason Micallef, Joe Brincat, Emmanuel Cuschieri, Ray Azzopardi u l-bqija biex iqanqlu r-rabja tal-partitarji tagħhom kontra l-fjuri u x-xemgħat daqslikieku kienu bombi u kanuni, li m'għandi l-ebda ħsieb li nistaqsihom liema tip ta' protesta l-inqas li toffendilhom is-sentimenti tagħhom.

Għax hi fin-natura tal-protesta stess: wieħed ma jistaqsix għal permess biex jipprotesta mingħand dawk li qed jipprotesta kontrihom!

Previous: Appoġġa lit-tabib tiegħek Next: Ħrejjef mill-Art tas-Serenità 5 window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-ħniena tal-"kink" Joseph

Imma dan kemm jaħseb li aħna boloħ?

Jumejn ilu, xi gwardjani tas-sigurtà fl-Università waqqfu protesta li saret mill-Moviment Graffitti fuq il-kampus .

Għall-bidu din il-mossa dehret bħallikieku kienet inizjattiva li ttieħdet minn xi gwardjan tas-sigurtà.

Iżda aktar tard l-Università ħareġt stqarrija li fiha qalet li ma kienx bi ħsiebha tittollera protesti politiċi matul il-freshers' week għaliex ikun hemm numru kbir ta' nies – partikolarment persuni importanti – li jkollhom isegwuha.

L-għada, hu u jżur l-Università, Joseph Muscat tkaża u inkredibilment qal li "jekk il-libertà tal-kelma ma tiġix rispettata fl-Universita, ma nafx fejn trid tiġi rispettata".

Huwa qal li t-tneħħija tal-maskra bl-immaġni ta' Ian Borg minn ma' wiċċ il-protestant tal-Moviment Graffiti kienet azzjoni "stupida".

Iżda dak li qal Joseph Muscat ifisser ukoll li huwa jaqbel mal-konklużjoni li t-tneħħija ta' maskra minn ma' wiċċ protestant bil-għan li titwaqqaf protesta tammonta għal theddida kontra l-libertà tal-kelma u li l-iskużi li ġabet l-Università ma kienux ġustifikati.

Joseph Muscat imbagħad kompla jilgħab għall-gallarija b'teħid ta' ritratt mal-protestanti tal-Graffiti li kienu libsin l-istess maskra li l-Universita kienet neħħiet il-jum ta' qabel.

Dan ir-ritratt ittieħed f'atmosfera li dehret amikevoli – jista' jkun li l-protestanti – ħafna minnhom votanti Laburisti – nsew it-tgergir kollu li hawn kontra l-gvern u tathom għaxwa hekk kif lemħu lill-"kink" Joseph fosthom.

Joseph Muscat deher bħallikieku kien organizza l-protesta hu stess.

U wara li l-prim ministru ħareġ jikkundanna l-azzjonijiet meħuda mill-Università l-jum ta' qabel, ir-Rettur tal-Università ħareġ igħid li l-gwardjani tas-sigurtà ma kellhom ebda awtorità li jiċċensuraw il-protesta u li mhux ser jerġa' jkun hemm 'ċensura' fuq il-kampus.

X'inhi din il-biċċa li meta nsegwu l-aħbarijiet f'dan il-pajjiż, inħossuna bħallikieku qlajna xebgħa waqt li konna reqdin u li m'aħniex ċerti il-għala f'dan il-pajjiż hawn kollox ward u żahar?

Nistaqsi: ġaladarba l-Università taqbel mal-prim ministru li l-inċident li nqala' jammonta għal ksur tal-libertà tal-kelma, għaliex iddefendiet l-inċident meta ħarġet l-istqarrija tagħha?

L-istqarrija tal-Università jaqaw ħarġet minn wara dahar ir-rettur?

Jaqaw din kienet xi inizjattiva tal-kelliem tal-Università Pierre Cassar?

Jaqaw dan l-inċident kien xogħolu u mhux xogħol xi gwardjan tas-sigurtà?

Fl-imgħoddi Pierre Cassar kien il-kbir tal-Awtorità tax-Xandir u suppost dan jifhem xi ftit dwar il-libertà tal-kelma.

Jekk dan l-inċident verament seħħ b'inizjattiva tiegħu, l-awtoritajiet tal-Università x'passi ħadu kontrih talli l-prim ministru ġiegħelhom jidhru bħallikieku kienu xi nażisti jeqirdu l-libertà tal-kelma?

Iżda hemm punt ieħor li jeħtieġ li jinġieb 'il quddiem.

Ġaladarba l-prim ministru jidhirlu li l-protesta fl-Università ma messiex twaqqfet, il-għala qed jaqbel mat-tneħħija tal-fjuri u x-xemgħat li jitqiegħu mal-mafkar tal-Assedju l-Kbir minn dawk li jfakkru l-assassinju ta' Daphne bil-protesti tagħhom?

Jekk ma jaqbilx ma' waħda, m'għandux jaqbel ukoll mal-oħra.

Ma nagħmlux mod li l-fehmiet tiegħu dwar il-libertà tal-kelma jinbidlu skont x'jingħad f'protesta jew skont il-kulur politiku ta' min ikun qed jieħu sehem fiha?

Il-libertà tal-kelma ssib l-ogħla espressjoni tagħha meta dawk li jipprotestaw lis-setgħana isemmgħulhom dak li ma jkunux iridu jisimgħu.

Jekk tal-Università – jew il-kelliem tagħha jew il-gwardjan tas-sigurtà – dan ma jafuħx, min f'dan l-imbierek pajjiż jista' jkun jafu?

Previous: Ktieb Next: Sfida lill-Kummissarju-elett Helena Dalli window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Waħda mir-raġunijiet għala n-nies ma tridx taf bil-PN

Illum ixxandru stejjer dwar wieħed mir-reati politiċi l-aktar serji li seħħ f'Malta.

Illum is-Sunday Times of Malta tikkwota għejjun mill-investigazzjoni li hemm għaddejja li jikkonfermaw li "Daphne inqatlet minħabba x-xogħol li kienet qegħda tagħmel".

Jeżistu provi li l-investigazzjoni nżammet lura apposta minħabba l-indħil tal-gvern.

U minkejja dan, l-uniku politiku li qed jagħmel mistoqsijiet pertinenti lill-gvern huwa membru parlamentari Olandiż.

M'hemmx għalfejn noqgħodu nanalizzaw ir-riżultat tas-sondaġġi li xxandar kull xahar il- Malta Today.

Kull xahar qed ikollna riżultat identiku.

Fejn hi l-Oppożizzjoni?

Baqgħet rieqda?

Jew tinsab implikata?

Tal-PN għandhom l-istess ħeġġa li għandhom tal-Labour biex f'dan il-każ tinkixef il-verità?

Previous: Il-għala ma saru ebda arresti?

Next: Nipprotestaw biex ma nħalluhomx igħadduha lixxa window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Nipprotestaw biex ma nħalluhomx igħadduha lixxa

Dak li stqarr il-prim ministru l-bieraħ fih wieħed x'jifhem.

L-iskuża prinċipali li ġab hi li ma jafx bid-dettalji tal-investigazzjoni tal-assassinju ta' Daphne Caruana Galizia għaliex, skont hu, l-pulizija taħdem indipendentement mill-gvern u għalhekk la jista' u lanqas huwa xieraq li jindaħal.

Dan m'huwiex għal kollox minnu.

Aħsbu ftit fuq dak li stqarr dwar kemm ma tantx jemmen bil-maħfriet presidenzjali.

Il-kelma "maħfra" m'hix il-kelma adatta għaliex hawn m'aħniex nittrattaw dwar maħfriet.

Maħfra tingħata meta xi ħadd jingħata piena għal reat li jkun ammetta li wettaq u l-piena mbagħad titnaqqas b'intervent dirett tal-istat.

Dan id-dritt hu mnissel mis-setgħa divina li kellhom ir-rejiet fi żminijiet meta l-ġustizzja kienet kunsidrata bħala waħda retributtiva u li l-ħruxija tagħha setgħet titnaqqas xi ftit b'niskata ħniena.

F'soċjetà demokratika, episodji bħal dawn iseħħu biss eċċezzjonalment.

Fiż-żminijiet tal-lum, l-għażla hi favur proċess ġudizzjarju indipendenti li permezz tiegħu tinqata' sentenza wara li jkunu ttieħdu in konsiderazzjoni d-drittijiet tal-akkużati u d-drittijiet tal-allegati vittmi tagħhom u mbagħad tingħata piena skond il-gravità tar-reat.

Illum il-maħfriet jingħataw b'eċċezzjoni f'każijiet fejn tkun twettqet inġustizzja ċara fl-għoti ta' sentenza.

Maħfra għandha wkoll tingħata fil-każ ta' dawk li jkunu ntbagħtu l-ħabs fuq reati li maż-żmien ma jibqgħux jiġu kunsidrati bħala reati ta' natura kriminali jew minħabba żball li jkun sar minn ġudikant – bħall-każ li fih Giovanni Grixti kien bgħat lis-sindku taż-Żurrieq il-ħabs u wara ntebaħ li kien ħa żball.

Iżda dan m'huwiex is-suġġett li qed nittrattaw dwaru fiċ-ċirkostanzi preżenti.

Nerġa' ntenni li hawn m'aħniex nitkellmu dwar maħfriet.

Qed nitkellmu dwar l-immunità li tingħata mill-prosekuzzjoni lil xhud biex dan ikun jista' jikxef il-verità.

L-assassinju ta' Daphne Caruana Galizia ma kien xejn ħlief att terroristiku mafjuż.

Kien delitt kriminali mafjuż imwettaq minn organizzazzjoni.

Ma kienx biss konfoffa bil-għan li jitwettaq reat kriminali.

Dawk li ngħaqdu flimkien biex jordnaw it-twettiq tad-delitt u biex iħallsu lil min wettaq l-assassinju m'humiex xi persuni li kienu qed igħixu ħajja onesta u għal mument ingħaqdu biex iwettqu delitt uniku.

Għall-kuntrarju, dawk kollha li pparteċipaw biex jitwettaq id-delitt huma kriminali tal-lant li ddeċidew li jwettqu l-assassinju biex jgħattu reati kriminali oħra li kienu wettqu.

Dan huwa s-sinjifikat speċjali ta' dak li kkwotat nhar il-Ħadd li għadda s -Sunday Times of Malta meta rrappurtat dak li qalulha l-għejjun tagħha.

'Daphne nqatlet minħabba x-xogħol li kienet qed tagħmel.

Minħabba dak li kienet kitbet jew minħabba dak li kien bi ħsiebha tikteb dwaru'.

Għaldaqstant dan id-delitt twettaq biex jitgħattew delitti kriminali oħrajn jew biex ipattuha lil Daphne talli din kixfithom.

Għalhekk ma kienx hemm biss konfoffa b'riżq it-twettiq ta' delitt kriminali: kien hemm ukoll delitt kriminali mwettaq minn organizzazzjoni kriminali jew minn mafja.

Nieħdu eżempju.

Daphne kienet kixfet il-korruzzjoni fil-mod kif jingħataw kuntratti pubbliċi.

Kienet kixfet organizzazzjoni kriminali li fiha kienu mdaħħla interessi lokali u barranin kif ukoll uffiċjali privati u pubbliċi.

Minn din l-attività kriminali li kixfet jew kien bi ħsiebha tikxef Daphne, dawn il-persuni għamlu jew kienu ser jagħmlu kemxa ġmielha.

Fuq dan l-eżempju biss, kienet tkun ġiet assassinata biex jitgħattew dawn ir-reati kriminali.

Il-għala l-assassinju tagħha kien ukoll att terroristiku?

Skont il-liġijiet Taljani ta' kontra l-mafja, delitt kriminali mwettaq minn organizzazzjoni mafjuża bil-għan li jbeżża' lil ħaddieħor huwa klassifikat bħala att terroristiku.

Dawn il-liġijiet huma mmirati lejn sitwazzjonijiet bħal, ngħidu aħna, l-isplużjonijiet li qatlu lil Giovanni Falcone u lil Paolo Borsellino li kellhom l-effett li jbeżżgħu – riżultat mixtieq mill-mafja.

Dan kollu huwa rilevanti għaliex f'pajjiżi li għaddew minn trawmi ta' kriminalità organizzata, ssib liġijiet li jipprovdu għall-protezzjoni ta' xhieda, proċessi " in abstentia ", arresti preventivi, delitti f'assoċjazzjoni u dwar il-piż tal-provi bil-għan li jingħelbu sitwazzjonijiet bħal dawn.

Aħna u nistejqru mix-xokk dwar dak li kien seħħ fis-16 ta' Ottubru 2017 kmieni wara nofsinhar, baqgħet tberren f'moħħna il-possibilità li Daphne nqatlet għaliex kienet kixfet ir-relazzjonijiet korrotti li jeżistu bejn in-negozju privat u l-politika.

Għalkemm huwa minnu li l-provi biss ikunu jistgħu jikkonfermaw l-involviment ta' persuni pubbliċi f'dan id-delitt, iċ-ċirkustanzi juru li wieħed ma jistax jeskludi l-involviment tagħhom.

Membri tal-korp tal-pulizija li jkellmuk privatament jikkonfermawlek li dawn ma jistgħux jiġu esklużi.

Saħansitra anki Silvio Valletta kien għamel stqarrija f'dan is-sens waqt li kien qed jixhed fil-qorti biex jipprova jipperswadi lill-Imħallef li ma kien hemm xejn ħażin li jkompli jmexxi l-investigazzjoni minkejja li martu hi ministru tal-gvern.

Allura x'għodda hemm biex il-provi li min wettaq id-delitt għamel minn kollox biex jostor, joħorġu għad-dawl tax-xemx?

L-għodda tikkonsisti fl-għoti tal-immunità bil-kundizzjoni li tingħad il-verità u li jinġiebu provi li ma jkun jista' jmerihom ħadd.

Fl-Italja din kienet l-għodda li wasslet biex bosta mafjużi mdaħħlin fil-kriminalità organizzata spiċċaw biex intbagħtu l-ħabs.

Fi kliem ieħor, dawn il-kriminali jieħdu li jkun ħaqqhom bis-saħħa ta' min ikun nidem.

Min ikun nidem ħafna drabi jiġi mpinġi bħala traditur jew ġakbin.

Sa ċertu punt min ipinġihom b'dan il-mod ikollu raġun għaliex min qabel kien jifforma parti minn organizzazzjoni kriminali li twettaq delitti kriminali tal-waħx ikun qed idur fuq sħabu u "jugżahom".

Iżda ċertament ma jagħmilx sens li wieħed iħallat l-indiema mal-għoti tal-"maħfriet".

Il-kelma maħfra hi mislufa mir-reliġjon Nisranija u, skont dan ir-reliġjon, din il-maħfra divina tingħata wara li wieħed ikun għamel qrara.

Skont l-Insara, Alla jista' jaħfer id-dnubiet kollha kemm il-darba ssir qrara quddiem saċerdot, jew quddiem ħaddieħor jekk ma jkunx hemm reliġjuż għad-dispożizzjoni tal-fidili, u tingħata assoluzzjoni wara li tkun ġiet dikjarata l-indiema.

Iżda dan m'huwiex biżżejjed.

Tista' tqerr kemm trid fil-preżenza ta' saċerdot li jkun marbut li jżomm kollox sigriet: iżda xejn minn dan ma jkun igħodd kemm il-darba min iqerr ma jinbidilx internament u jindem.

L-indiema tal-mafjużi tixbaħ ħafna l-eżempju li għadni kemm ġibt iżda jeħtieġ li ma nilludux ruħna u nibdew naħsbu li l-mafjużi li jindmu jkunu saru nies sewwa.

Iżda l-kelma ndiema tolqot il-musmar fuq rasu għaliex din teħtieġ l-azzjoni minn naħa ta' min ikun nidem, b'differenza għall-maħfriet li min jirċievuhom jibqa' passiv.

L-immunità li tingħata tkun konsegwenza tad-deċiżjoni ta' kriminal – li jkun ammetta li wettaq delitt – li jixhed kontra l-kompliċi tiegħu u kontra min kien qabbadhom biex iwettqu delitt.

U dawn jaslu biex jagħmlu dan għaliex ikunu kkalkulaw li jkun jaqblilhom li jitkellmu u jikxfu milli jibqgħu jżommu s-skiet.

Il-biża' dejjem tħoll u torbot.

Dak li jħajjar lill-mafjużi jindmu mhux dejjem ikun limitat għat-tnaqqis fil-piena.

Bħala inċentiv, hemm ukoll skemi ta' protezzjoni għax-xhieda u l-possibilità li min jindem iservi f'ħabs speċjali fejn żgur ma jkunx jista' jintlaħaq minn dawk li jkun għen biex jintbagħtu l-ħabs.

L-għodda tal-għoti tal-immunità hi għodda fundamentali fil-ġlieda kontra l-kriminalità mafjuża.

Iżda dan ma jfissirx li m'hix ukoll kunsidrata bħala għodda li tista' tqajjem il-kontroversji.

Fl-Italja, kienu bosta dawk il-politiċi populisti li mexxewha li l-immunità m'għandhiex tingħata għaliex tiswa' ħafna flus u li jibbenefikaw minnha kriminali li lill-istat ma jaħmluħx.

F'Malta konna doqna xi ftit minn dan bl-istorja ta' Żeppi l-Ħafi.

Iżda fuq din l-istorja nitkellmu darb'oħra.

Dawk il-politiċi li jitkellmu b'ton populista biex jiġġieldu kontra l-għoti tal-immunità għandhom inċentiv ċar li jħajjarhom jagħmlu dan.

U dan għar-raġuni li min ikun akkwista l-immunità jkun f'pożizzjoni li jikxfilhom għawwarhom u l-fatt li l-politiċi u l-mafjużi huma ħobża u sikkina.

Fil-każ tal-Italja din il-konnessjoni tibqa' tielgħa sal-kariga ta' prim ministru.

L-istqarrija ta' Joseph Muscat fis-sens li ma tantx jemmen bl-għoti tal-"maħfriet presidenzjali" tikkonferma li l-gvern m'huwiex ħerqan li jarma lill-investigaturi bl-għodda kollha li tkun meħtieġa biex isibu tarf l-assassinju mafjuż ta' Daphne Caruana Galizia.

Ix-'xettiċiżmu' isarraf f'indħil politiku.

Dan, għal darb'oħra, jammonta għal abbuż tas-setgħa bla tarf li f'pajjiżna hu mogħni biha l-prim ministru.

U dan l-abbuż huwa motivat mill-interess partiġġjan – għaliex Joseph Muscat jibża' li jekk issir investigazzjoni kif suppost, ikun hemm ċans li jinkixef għawwar il-gvern – jew inkella għawwaru stess, għaliex ħadd ma ġie eskluż mill-involviment f'dan id-delitt, inkluż il-prim ministru.

Kien hemm indħil politiku intenzjonat jew li kellu l-effett li jfixkel l-investigazzjoni kif suppost ta' dan id-delitt.

L-indħil politiku żamm lill-awtoritajiet lura milli jsegwu l-kompliċi suspettati.

Huma biss jafu l-motivazzjoni wara dan kollu iżda kollox jindika li żammew l-investigazzjoni lura għax teżisti l-biża' li din tista' timplika ċerti persuni li huma qrib tagħhom.

Il-gvern għandu s-setgħa li jiffirma l-permessi biex il-pulizija tkun tista' tissemma' d-diskorsi telefoniċi u jissorvelja wkoll is-servizzi tas-sigurtà.

Il-gvern għandu wkoll is-setgħa li jaħtar u jkeċċi l-kummissarji tal-pulizija li jissorveljaw l-investigazzjonijiet ta' delitti kriminali.

Il-prim ministru u l-ministri tagħna għandhom is-saħħa li jiżguraw li ssir investigazzjoni sseħħ u għandhom il-mezzi wkoll biex, jekk iridu, jaraw li ma sseħħx.

Fil-każ tal-assassinju ta' Daphne Caruana Galizia, għamlu użu sħiħ minn dawn il-mezzi: raw kif għamlu biex iżommu kollox lura għax beżgħanin li jinkixfu affarijiet li jistgħu jikkompromettuhom.

Il-bieraħ il-prim ministru ikkritika lill-istampa talli din kixfet xi truf dwar l-investigazzjoni dwar dan l-assassinju.

Dawn it-truf l-investigaturi kienu ilhom xhur sħaħ li saru jafu bihom.

Mal-mogħdija taż-żmien, dawk suspettati jafu sew li hemm min qed "isegwi l-passi tagħhom".

Ikkunsidraw lill-allegat sensar li fittex għamel it-testment tiegħu jum biss wara li l-allegati assassini kienu nġabru mill-pulizija.

X'kienet ir-raġuni li ħa dan il-pass?

Tgħid għamel dan għax kien qed jistenna li jmut sforz ix-xjuħija għexieren ta' snin wara?

Dan huwa punt fundamentali.

Jekk l-uniku mod li biħ il-pulizija tkun tista' twassal għall-kundanni tal-imħuħ wara d-delitt ikun billi iħajjru xhieda minn ġewwa biex jixhdu permezz tal-għoti tal-immunità, allura m'huwiex biżżejjed li wieħed jiddikjara x-"xettiċiżmu" dwar dan l-inċentiv b'riżq il-kxif tal-verità u jista' jagħti l-każ li jkun jaqbel li x-xhieda potenzjali jegħbu minn wiċċ id-dinja.

Il-mod kif l-awtoritajiet komplew jaħlu ż-żmien u jillużingaw jagħtina stampa li tkexkxek: permezz tal-indħil politiku, il-gvern qed jittama li dawn ix-xhieda potenzjali fil-frattemp tiġrilhom xi diżgrazzja fatali.

Ta' xejn li wieħed ikun nidem jekk ma jkunx ukoll preżenti biex jagħti x-xhieda tiegħu dwar dawk li ordnaw l-assassinju.

U jekk dan iseħħ, l-imħuħ wara d-delitt tistgħu tibqgħu ċerti li jgħadduha lixxa.

Dan kollu jinsab f'idejn politiċi li qed igħidulna li m'għandhom xejn x'jaqsmu mal-invesitgazzjoni.

Din hi proprju r-raġuni għala għandna nipprotestaw.

Jekk ma nipprotestawx, inkunu qed ngħinuhom igħadduha lixxa.

Previous: Waħda mir-raġunijiet għala n-nies ma tridx taf bil-PN Next: Meta l-gvern ta' Joseph Muscat ma ħasibhiex darbtejn li jippermetti l-għoti tal-immunità window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


"Viva l-Lejber"

Agħtu daqqa t'għajn lejn dan ir-rapport mill-qorti.

Żewġ imħallfin ddeċidew appelli minn sentenzi li ttrattaw dwar l-istess artiklu.

Il-kwistjoni kienet dwar jekk artiklu mxandar f' The Malta Independent dwar Keith Schembri – il-prinċep tad-dlamijiet innifsu li huwa wkoll l-id il-leminija tal-prim ministru – u dwar dak li jeħodlu ħsieb in-negozji tiegħu, huwiex malafamanti jew le.

Il-ġimgħa li għaddiet, wieħed mill-imħallfin iddeċieda li l-artiklu ma kienx malafamanti.

L-Imħallef jismu Anthony Ellul: bniedem li la huwa Nazzjonalist u lanqas Laburist.

Huwa biss Imħallef.

Illum, qorti presjeduta minn Imħallef oħra qalet li tinsab imħassba dwar ir-reputazzjoni ta' Keith Schembri u li din kien jixirqilha li tiġi mħarsa.

Din il-qorti qalet li The Malta Independent kienet malizzjuża f'kitbietha dwar Keith Schembri.

Keith Schembri?

Possibbli li dan għandu reputazzjoni x'iħares?

Mhux hekk tgħid!

Il-Panama, New Zealand u Alla biss jaf x'hemm aktar ma jfakkrukomx f'xi ħaġa?

L-Imħallef imħassba hi Joanne Vella Cuschieri.

Din tlaħħqet bħala Imħallef f'April li għadda: ingħatat promozzjoni li, skont Repubblika, hi nulla u bla effett għaliex irriflettiet dak li kienet stqarret il-Kummissjoni ta' Venezja madwar sena ilu: jiġifieri li s-setgħa u d-diskrezzjoni li għandu l-prim ministru li jiddeċiedi min għandu jikteb sentenzi dwar l-imbierka id il-leminija tiegħu m'humiex konsistenti ma' dak li huwa mistenni li jseħħ f'sistema demokratika.

Dawn kienu qalu li f'sistema demokratika huwa raġjonevoli li min jitlaħħaq bħala ġudikant m'għandu jkollu ebda suddizzjoni mill-gvern tal-ġurnata.

Dak li qed naraw f'Joanne Vella Cuschieri kienu rawħ tal-Kummissjoni ta' Venezja: każ klassiku ta' abbuż tal-poter minn naħa tal-prim ministru.

Fl-2014 Joanne Vella Cuschieri tlaħħqet bħala maġistrat wara li ntgħażlet minn Owen Bonnici minn fost sħabha tal-età tagħha.

Sena qabel, jiġifieri f'Marzu 2013, Joanne Vella Cuschieri kienet kandidata Laburista.

Kienet tkellmet pubblikament dwar il-valuri li wirtet mingħand il-ġenituri tagħha.

Ma stqarritx li l-ġenituri tagħha kienu għallmuha l-valuri tal-onestà u tal-bżulija.

Lanqas ma qalet li kienu għallmuha l-valuri tal-ġustizzja u tas-sewwa.

Ma tarax!

Il-lezzjoni li, skont hi, għallmuha tinsab fil-kliem li ġejjin: "Viva l-Labour".

Jekk m'inthomx temmnuni, agħtu daqqa t'għajn lejn dan il-filmat.

F'dan il-pajjiż il-ġustizzja baqgħet tmiss qiegħ wara ieħor.

Qiegħ li fih Keith Schembri – l-istess Keith Schembri li ma jista' qatt jeħles mir-riħa tinten tar-regħba u tal-korruzzjoni li għandu fuqu – (nisfidak tħarrikni, ja korrott) – jista' jkollu reputazzjoni x'iħares minn imħallef li ħames snin ilu iddikjarat li l-filosofija ta' ħajjitha tinsab f'żewġ kelmiet: "Viva l-Labour".

Hekk hu, viva l-Labour.

U l-ġustizzja tkompli tilħaq qiegħ wara ieħor.

Iżda aħna ma naqtgħux qalbna kif ġieb u leħaq.

Kemm il-darba teżisti l-ġustizzja, il-kawża li fetħet Repubblika se tinstema' u s-sentenzi ta' Joanne Vella Cuschieri jkollhom jintremew il-baħar.

Minn hemm 'il quddiem, inkunu nistgħu inħarsu lil The Malta Independent minn kull attentat biex jiġi mxekkel id-dmir tagħha li tinforma lill-pubbliku dwar dak li qed iħawwdu l-korrotti li qed imexxu lil pajjiżna.

Previous: Meta l-gvern ta' Joseph Muscat ma ħasibhiex darbtejn li jippermetti l-għoti tal-immunità Next: Huma jqabbdu l-avukati u l-poplu Malti qed ikollu jħallashom window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Kulħadd jgħid li m'għamel xejn ħażin

Meta Daphne Caruana Galizia kitbet li kienu stabbilixew kumpaniji offshore fil-Panama, qalu li ma kienx veru.

Meta ħarġu l-Panama Papers, ċaħdu li kienu għamlu ħażin..

Meta l-whistleblower ta' Pilatus Bank ippuntat subgħajha lejhom, ċaħdu li kienu għamlu ħażin..

Ċaħdu kollox meta d-direttur finanzjarju rreżenja.

U ċaħdu kollox meta rreżenja il-Kummissarju tal-Pulizija.

Meta l-avukati ta' dawk minn Londra li kienu jbiegħu l-passaporti Maltin ġiebu ruħhom ta' bully ma' Daphne u ppruvaw ibeżżgħu lil Daphne Caruana Galizia, huma ċaħdu li kien hemm xi ħaġa ħażina.

Meta bomba qatlitha, qalu li min għamilha, kellu jpatti għaliha.

Minn taħt, kienu qegħdin jiċħdu li kellhom x'jaqsmu ma dan il-qtil.

Meta l-avukati tal- bankier ta' Pilatus ġew bil-qawwa kollha biex jgħaffġu l-ġurnaliżmu malti, ċaħdu li huma kellhom x'jaqsmu.

Meta xhieda qalu li raw il-ministru jkelllem wieħed mill-assassini, ċaħdu li dan kien qatt ġara.

Meta l-ġurnalisti sabu li kienu qegħdin jagħlqu għajnejhom għall-kuntrabandu taż-żejt, ċaħdu li kienu għamlu ħażin.

Meta l-mafia nkixfet li kienet ħaslet miljuni ta' ewro permezz tal-logħob, ċaħdu li kienu jafu xi ħaġa dwar dan.

Meta tlett sptarijiet publiċi nbiegħu lil proprjetarji misterjużi li l-isptar kienu marru biss meta kellhom xi uġigħ ta' żaqq ċaħdu li kienu għamlu ħażin.

Meta dawk li kienu biegħulhom l-isptarijiet spiċċawlhom il-flus, u waqqfu il-ftehim, ċaħdu li kien hemm xi ħaġa ħażina.

Meta x-xhieda telgħu jixhdu biex jgħidu li kienu mġiegħlin iħallsu tixħim biex jakkwistaw visa biex joħorġu mill-Libja, ċaħdu li kienu għamlu ħażin.

Meta dak li kellhom ixaħħmu rawh jitkellem ma' kriminal tal gwerra li kien ħa l-flus bit-theddid, qalu li ma kien hemm xejn ħażin li wieħed jgħaddi vaganza f'Tripli mgħakksa bil-gwerra.

Meta l-awditur qabadhom jixtru ż-żejt mill-Ażerbajġan bi prezzijiet ferm ogħla minn kif kien qiegħed jinbigħ fuq is-suq, il-karti li kienu juru dan sparrixew, u huma ċaħdu li kienu għamlu ħażin.

Meta l-membri tal-familja tal-President tal-Ażerbajġan ħaslu miljuni permezz tal-Pilatus Bank, il-bank għalquh, imma ċaħdu li kienu għamlu ħażin.

Meta whistleblower li kienet taħdem fil-bank tat xhieda li kienu qegħdin jiġu mħallsa b'mod illegali minn din il-familja, ħallew l-evidenza ttir mar-riħ u qalu li ma kienetx teżisti.

Ċaħdu li kienu għamlu ħażin.

Meta ddepożitaw ħlas illegali minn fuq passaporti li kienu ġew mibjugħin lil Russi, ċahdu li kien hemm xi ħaġa ħażina.

Meta nqabdu jħallsu mijiet ta' eluf f'kont barra minn Malta, lill-eks direttur prinċipali tal- kumpanija li toħroġ it-Times of Malta, ċaħdu li dan l-aġir kien ħażin.

Meta biegħu sehem fil-kumpanija tal-elettriku tal-istat waqt li kienu qegħdin ixaħħmu n-negozjatur tal-bejjiegħa, ċaħdu li dan qatt kien sar.

Meta biddlu l-kundizzjonijiet biex jiffavorixxu il-konsorzju ta' l-Ażerbajġan għall-ftehim dwar l-elettriku, ċahdu li għamlu ħażin.

Meta l-konsulent li ta l-kuntratt tal-enerġija lill-Electrogas nkixef li kien wieħed mill-awdituri tagħhom, huma qalu li ma kien hemm xejn ħażin.

Meta wasslu il-Bank of Valletta sal-limitu biex jiffananzja dan il-konsorzju, ċaħdu li dan ma kienx sew.

U ċahdu li dan kien ta' periklu kbir u serju għall-bank.

Meta ħbew il-fatt li kienu kabbru il-limitu tal-garanzija tal-gvern fuq id-dejn tal-konsorzju, qalu li ma kienx jimporta.

Meta ġiegħlu l-pajjiż jixtri l-enerġija mill-Electrogas anke jekk oħrajn setgħu ibiegħuha ħafna aktar bl-irħis, qalu li kienu qegħdin jagħmlu sew.

Meta ħareġ li konna qegħdin nħallsu miljuni kbar fuq profitti mill-bejgħ mill-ġdid li kienu ġew mħallsa lill-istat ta' l-Ażerbajġan, ma qalu xejn.

Ħlief biex jiċħdu li kienu għamlu ħażin.

Meta proprjetarju Malti tal-Electrogas ġie identifikat bħala il-proprjetarju ta' kumpanija f'Dubai li kienet impenjat ruħha biex tħallas miljuni ta' dollari lill-kumpaniji tal-Panama (jekk qed tħossok mħawwad erġa mur lura għall-bidu ta' dan l-artiklu), huma ċahdu li seta jkun hemm xi irregolarita' f'dan.

Meta skoprejna li dan il-proprjetarju tal-Electrogas kien ippermetta lill-wieħed minn dawk akkużati bil-qtil ta' Daphne Caruana Galizia joħroġ mill-'Casino' tiegħu b'kważi nofs miljun ewro f'idu, qalu li kollox kien kif suppost.

U għadhom jiċħdu sal-lum.

Jiċħdu li l-investigazzjonijiet tal-Pulizija ġew miżmuma minn oppożizzjoni politika ostinata.

Jiċħdu li abbużaw mill-awtorità eżukuttiva tagħhom biex jimpedixxu l-protezzjoni ta' xhieda.

Jiċħdu il-ħtieġa ta' inkjesta verament indipendenti.

Jiċħdu lill-prosekuturi l-għodda li jeħtieġu biex jiksbu l-kundanna ta' dawk li ordnaw il-qtil ta' dan id-delitt.

Jiċħdu il-wirt li ħalliet Daphne.

Jiċħdu lir-raġel u lit-tfal tagħha id-dritt li jipprotestaw u li jsaqsu d-domandi iebsin.

Jiċħduhom mid-dritt għall-informazzjoni u għall-appoġġ tal-pulizija.

Jiċħduhom mill-indipendenza ta' investigazzjoni kriminali neċessarja f'kaz ta' delitt politiku.

Jiċħdu l-memorja ta' Daphne.

Jirrifjutaw li jikkomemoraw il-qtil tagħha u li jonoraw ħajjitha u xogħolha.

Jidhqu b'dawk li jibqgħu jiftakruha.

Jippruvaw iwaqqgħu għaċ-ċajt dawk li jfittxu l-ġustizzja għaliha.

Ma jħallux lill-dawk li qegħdin jirsistu biex jikxfu l-verita' jagħmlu xogħolhom.

Il-kruha ta' dawk li jippruvaw inessew tidher aktar ċara.

Qiegħda tibda tagħmel sens.

Għamlu minn kollox biex jidhru innocenti, iżda kienu s-sriep li jinstaħbew taħt dan it-tip ta' aġir.

Lagħbu maħmuġ għas-suċċes tagħhom, u għamlu ta' bir-ruħhom li huma kienu innocenti meta l-affarjiet ma dehrux tajbin wisq għalihom.

Biex jagħttu il-gideb ta' qabel, kellhom bżonn ta' gideb ġdid.

Biex jagħttu delitti antiki, l-assassinju biss seta' jservi.

Il-kompliċi u l-kospiraturi kienu marbutin flimkien l-ewwel permezz tal-profitti li kienu qegħdin jaqsmu bejniethom, imbagħad permezz tal-biża li lkoll ħassew.

Wara lit tkabbru u tħanżru kemm felħu, illum il-bżonnijiet tagħhom waqgħu għal dawk essenzjali.

Qabel kienu jagħmlu minn kollox biex ma jinqabdux bil-flus, illlum jagħmlu minn kollox biex ma jinqabdux li qatlu.

Ħadd minnhom jemmen lilu nnifsu meta jgħidu li Daphne ma nqatlitx għax-xogħol li kienet qiegħda tagħmel.

Il-kalunja tal-matriċidju hija ammissjoni ta' disprament , għax m'hemm l-ebda alternattiva kredibbli bħala spjegazzjoni ta' qtil għax wieħed huwa ġurnalist.

Ħadd ma jaħseb bis-serjeta' li l-kumpaniji ta' Konrad Mizzi fin-New Zealand u fil-Panama, ġew mwaqqfa għal 92 ewro biss, jew biex jevadi t-taxxa tal-kunsill lokali tal-appartament tiegħu f' Londra.

U ħadd ma jemmen li Brian Tonna issellef l-flus mingħand Keith Schembri biex iħallas għal divorzju li ġieħ għali, mbagħad ħallsu lura f'daqqa.

Ħadd ma jaħseb li l-Pilatus Bank ingħalaq għal xejn b'xejn.

Ħadd ma jaħseb li 17 Black ġiet identifikat b'kumbinazzjoni bħala 'target company' mill-kumpaniji fil-Panama ta' Keith Schembri u Konrad Mizzi.

Ħadd ma jaħseb li l-bank korrott ABLV tal-Latvja li issa magħluq kien ntagħżel kif ġib u laħaq għal-dak iċ-ċittadin mill-Azerbajġan li ddepożita somma enormi ta' flus f' 17 Black.

Ħadd ma jaħseb li kienet kwistjoni ta' sfortuna li kellna nħallsu lill-Electrogas bosta miljuni aktar mill-prezzijiet tas-suq għall-elettriku li stajna nħallsuh b'ħafna inqas kieku xtrajnieh mill-pipe li jgħaddi taħt il-baħar.

Ħadd ma jaħseb li għaddew sentejn u ħadd mit-tlieta li huma allegati bħala qattiela ma tkellmu fuq dak li jafu dwar minn ħallashom biex jagħmlu dan id-delitt.

Ħadd ma jaħseb li Daphne sfat maqtula għall-"akbar gidba fl-istorja politika ta' Malta".

Gidba hija ħafna inqas perikoluża mill-verita'.

Ma jistħoqqiliex li wieħed joqtol għaliha.

Dawk kollha li għandhom x'jaqsmu, kollha jiċħdu li għamlu ħażin.

Iżda l-verita' għandha vizju ħażin li b'xi mod jew ieħor, fl-aħħar dejjem toħroġ.

Imma dan mhux se jiġru waħdu.

Daphne ħadmet lejl u nhar għal snin twal ta' ħajjitha biex toħroġ il-verita' għalina.

Aħna obbligati li niddedikawlha ftit mill-ħin tagħna biex noħorġu l-verita' għaliha.

Tħallihomx idaħħlu flusek fil-but.

Tħallihomx jeħilsu mill-assassinju tagħha.

Nhar il-erbgħa 16 ta' Ottobru, fis-sebgħa ta' filgħaxija, ejja l-Belt u imxi magħna.

Ma tkunx ġejt għal xejn.

Dan l-artiklu deher għall-ewwel darba fil-verżjoni oriġinali bl-Ingliż f'The Sunday Times tal-Ħadd, 14 t'Ottubru 2019

Previous: Huma jqabbdu l-avukati u l-poplu Malti qed ikollu jħallashom Next: Ma tgħoddx oppożizzjoni magħquda għal Adrian Delia window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Meta l-gvern ta' Joseph Muscat ma ħasibhiex darbtejn li jippermetti l-għoti tal-immunità

Joseph Muscat qed igħid li ma jaqbilx mal-għoti tal-immunità sħiħa jew parzjali lix-xhieda biex dawn ikunu jistgħu jikxfu l-verità.

Tkellem ukoll dwar l-esperjenzi tal-imgħoddi u stenna li kulħadd kien ser jiftakar li Meinrad Calleja ma kienx instab ħati ta' attentat ta' omiċidju minkejja l-fatt li Joseph Fenech — magħruf bħala Żeppi l-Ħafi — kien ingħata l-immunità biex ikun jista' jixhed kontra tiegħu.

M'għandniex xi ngħidu, Joseph Muscat mhux ser joqgħod ifakkarna fil-kampanja qalila li l-eks imgħallem tiegħu Alfred Sant kien għamel sabiex jassigura li l-moħħ wara l-attentat ta' qtil tal-assistent personali tal-Prim Ministru Eddie Fenech Adami, Richard Cachia Caruana jibqa' ma jħallasx ta' għemilu.

Meinrad Calleja kien il-mimmi t'għajnejn il-Partit Laburista kemm qabel ġie mixli b'attentat ta' qtil kif ukoll anki fiż-żmien li għamel il-ħabs wara li kien instab ħati ta' traffikar ta' droga.

Qabel Daphne Caruana Galizia, l-attentat ta' qtil ta' Richard Cachia Caruana kien l-ewwel attentat ta' qtil politiku li qatt seħħ f'Malta.

Meinrad Calleja kien magħruf li jittraffika d-droga u kien intbagħat il-ħabs fl-Italja u aktar tard, f'Malta.

Meta oħt Calleja kienet inqabdet b'ammont kbir ta' drogi fil-pussess tagħha, missier Meinrad Calleja u missier kien il-Kap tal-Forzi Armati ta' Malta.

Dak iż-żmien, ħaġa bħal din ċertament ma kinitx meqjusa bħala sitwazzjoni aċċettabbli u l-Prim Ministru kien ġiegħel lill-Kap tal-Armata jirriżenja.

Meinrad Calleja kien waħħal f'Richard Cachia Caruana għall-umiljazzjoni li kien għaddha minnha missieru.

M'għandniex xi ngħidu, Calleja ma waħħalx fih innifsu talli nqabad jittraffika d-droga u qabbad lil Joseph Fenech flimkien ma oħrajn biex joqtlu lil Richard Cachia Caruana. hu u jirritorna lejn daru tard bil-lejl, Richard Cachia Caruana qala' daqqa sikkina f'dahru.

B'xorti tajba ma nqatilx u rnexxielu jitlob għall-ajjut.

Joseph Fenech kien l-uniku bniedem li kien jaf min kien il-moħħ wara l-attentat ta' qtil u kien ingħata l-immunità biex jixhed kontra Meinrad Calleja u kontra l-kompliċi tiegħu.

Wieħed mill-konpliċi kien ammetta l-ħtija qabel beda' l-ġuri u ntbagħat il-ħabs.

Il-kompliċi l-ieħor qal li ma kienx ħati u kellu bħala avukat difensur waqt il-ġuri lil Anġlu Farrugia – ġuri li taħ biżżejjed popolarità li wasslitu biex aktar tard ġie elett bħala deputat mexxej tal-Labour.

Għaliex f'fan l-imbierek pajjiż jekk tiddefendi lil xi ħadd li ipprova joqtol Nazzjonalist, dlonk issir eroj Laburista.

Tal-Labour kienu niedew kampanja politikament feroċi: riedu lin-nies temmen li Joseph Fenech b'xi mod kien qed iservi l-interessi tal-gvern minkejja l-fatt li kien perċimes fl-attentat ta' qtil tal-assistent personali tal-prim ministru.

Kienet kampanja Laburista li ħadmet kif kienu xtaqu.

Il-kompliċi li kien iddikjara li ma kienx ħati ġie liberat u dan minkejja l-fatt li fil-post fejn sat l-attentat kieni nstabu l- fingerprints tiegħu.

Meinrad Calleja kien ġie liberat ukoll.

Dwar dan l-episodju ried ifakkarna Joseph Muscat.

Iżda Joseph muscat kien messu wkoll tkellem dwar il-każ l-ieħor ta' George Farrugia li kien fiċ-ċentru ta' 'skoperti' minn Manuel Mallia u mill- Malta Today lejlet l-elezzjoni tal-2013 li fihom tal-Labour ippruvaw kemm felħu li jitfgħu d-dellijiet fuq ministri tal-gvern – b'mod partikolari fuq Austin Gatt – biex iġegħlu lin-nies temmen li kienu mdaħħlin fl-iskandlu tat-tixħim fix-xiri taż-żejt.

Dak iż-żmien jien kont naħdem fil-ministeru ta' Austin Gatt.

George Farrugia nnifsu kien għadda rigali lil uffiċjali tal-Enemalta u kien il-persuna li kien jaf bit-tixħim u l-Kummissarju tal-Pulizija ta' dak iż-żmien John Rizzo – l-istess Rizzo li kien tefgħa prim imħallef u żewġ imħallfin il-ħabs minħabba tixħim – u l-avukat ġenerali Peter Grech kienu talbu lill-prim ministru ta' dak iż-żmien Lawrence Gonzi biex japprova l-għoti tal-immunità lil George Farrugia sabiex b'hekk dan ikun f'pożizzjoni li jikxef l-istorja kollha.

Lawrence Gonzi aċċetta mill-ewwel minkejja l-fatt li kien jaf li George Farrugia seta' jinkrimina Ministri tal-gvern tiegħu dwar korruzzjoni.

Kif jaf kulħadd, George Farrugia kien ikkonferma li ma kien hemm ebda ministru mdaħħal fit-tixħim fix-xiri taż-żejt.

Li hu mportanti huwa l-fatt li, qabel approva l-għoti tal-immunità lix-xhud skond id-diskrezzjoni li kellu, Lawrence Gonzi ma qgħadx iwieżen biex jara din l-immunità kif kienet ser teffettwaħ politikament.

Jien jidhirli li mhux sewwa li l-prim ministru għandu din id-diskrezzjoni.

Iżda li hemm agħar huwa l-fatt li Joseph Muscat qed jabbuża mis-setgħat li għandu biex iservi l-interessi politiċi u forsi wkoll l-interessi personali tiegħu.

Infakkar li fl-2014, kienet ingħatat l-immunità lil kull min ammetta li xaħħam lill-impjegati tal-Enemalta biex jitbagħbsu l-meters tad-dawl.

Min ixaħħam huwa ħati ta' reat kriminali daqs min jaċċetta t-tixħim.

Iżda skont il-mentalità partiġġjana tal-Labour, negozjanti u sidien ta' djar li setgħu kiluha talli xaħħmu lil uffiċjali tal-Enemalta kien ifisser telfien ta' voti.

Dan kien il-mod li bih rraġuna il-gvern ta' dak iż-żmien, b'Owen Bonnici fuq quddiem: li dawk li xaħħmu u ammettew li xaħħmu kienu fil-fatt "whistleblowers" u allura kellhom jingħataw l-immunità biex jixhdu kontra l-uffiċjali tal-Enemalta.

Dan ifisser li biex isib tarf is-serq tad-dawl, Joseph Muscat ma ħasibhiex darbtejn biex jippermetti l-għoti tal-immunità.

Iżda biex isib tarf l-assassinju politiku ta' Daphne Caruana Galizia, f'daqqa waħda sar "xettiku".

Dan kien qal li kien ser jagħmel "minn kollox" biex isib tarf dan id-delitt.

Il-verità hi li Joseph Muscat jinsab imwerwer li ż-żejt ser jitla' f'wiċċ l-ilma u jinkixfu xi għawwar.

Previous: Nipprotestaw biex ma nħalluhomx igħadduha lixxa Next: "Viva l-Lejber" window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Huma jqabbdu l-avukati u l-poplu Malti qed ikollu jħallashom

Huwa importanti ferm ir-rapport li xxandar dalgħodu fis- Sunday Times of Malta dwar il-mod kif irreaġixxa Joseph Muscat wara li hu, martu, l-assistent tiegħu u tnejn mill-ministri tiegħu rċievew sensiela ta' mistoqsijiet lejlet il-ħruġ tal-ktieb li ser jiġi pubblikat għada.

Importanti għaliex juri li l-prim ministru ma tgħallem xejn u li m'hu lest li jitgħallem xejn.

L-ittri tagħna ntbgħatu lil ħames persuni, erba' minnhom li qed imexxu dipartmenti tal-gvern għal żmien misluf lilhom mill-poplu.

Il-ħames persuna m'għandhiex rwol uffiċjali fil-gvern.

'Mart il-prim ministru' m'hix kariga jew impjieg minkejja li din tista' toqgħod tippoża kemm trid liebsa ta' bugħaddasa.

Il-mistoqsijiet li saru lil dawn il-ħames persuni huma marbutin ma' allegazzjonijiet ta' illegalitajiet u ta' korruzzjoni.

Naraw ftit fejn dawn żgarraw.

L-ewwel , kif ser issiru tafu għada hekk kif jiġi pubblikat il-ktieb, dawn naqsu li jwieġbu għall-mistoqsijiet li sarulhom.

Bħala awturi tal-ktieb, it-tweġibiet li rċievejna kienu barra mis-suġġett daqs kemm kienet irrilevanti t-tweġiba riċenti ta' Joseph Muscat lil Jacob Borg meta l-ġurnalista staqsa lill-prim ministru sensiela ta' mistoqsijiet dwar 17 Black u l-prim ministru wieġeb li 'kien diġà wieġeb kollox'.

Meta l-fatti juru li ma kien wieġeb xejn.

Meta stqarr li kien diġà wieġeb kollox lissen gidba oħra.

It-tieni , dawn wieġbu b'mod kollettiv minkejja l-fatt li l-mistoqsijiet li saru lil kull persuna kienu differenti u minkejja l-fatt li ma jġorrux responsabbiltà kollettiva għall-istess illegalitajiet.

Id-dnub oriġinali tal-korruzzjoni ma jeżistix u lanqas ma hemm maħfra kollettiva għaliha.

Konrad Mizzi, per eżempju, mhux xogħlu li jwieġeb dwar jekk Chris Cardona kienx iltaqa' ma' wieħed mill-allegati assassini ta' Daphne.

U Chris Cardona mhux xogħlu li jwieġeb dwar jekk Konrad Mizzi kellux igawdi mit-tixħim ta' 17 Black.

It-tielet , huma wieġbu bħala "l-gvern ta' Malta".

U dan huwa wkoll il-mod li bih l-avukati tagħhom identifikaw lill-klijent tagħhom.

L-ewwel santu ħaġa, Michelle Muscat m'hix il-gvern ta' Malta u dan minkejja l-fatt li ssemmiet b'mod speċifiku fl-ittra tal-avukati.

Malta mhix ir-Renju ta' Zamunda.

Meta tas- Sunday Times of Malta talbu ġustifikazzjoni għala tqabbdet ditta ta' avukati biex tassisti lill-"gvern ta' Malta", kelliem tal-gvern illum qal li "l-gvern jinsab fid-dmir li jħares l-integrità tal-pajjiż".

Dan hu minnu.

Iżda l-punt m'huwiex dan.

Il-mistoqsijiet li għamilna ma tefgħu ebda dell fuq l-integrità tal-pajjiż.

Imkien ma għidna li Tizju minn Kerċem jew Sempronju minn Bubaqra għandhom jerfgħu r-responsabbiltà kollettiva għaliex Chris Cardona kien kellem lill-allegati assassini jew għaliex Konrad Mizzi xxaħħam minn kumpannija barranija.

L-iskop tal-mistoqsijiet tagħna kien li nisfidaw ħames persuni, li erba' minnhom huma uffiċjali pubbliċi, dwar l-integrità li jippretendu li għandhom.

Dawn ilkoll huma responsabbli għall-għemil tagħhom u, speċjalment l-erba' uffiċjali pubbliċi, huma fid-dmir li jwieġbu għal għemilhom.

Jekk, biex nieħdu eżempju, persuna li tbiegħ il-poloz tal-assikurazzjoni tinqabad tisraq minn ħanut, il-kumpannija tal-assikurazzjoni li timpjegah m'għandhiex għalxiex toqgħod tiddefendi l-integrità tal-impjegati l-oħrajn tagħha.

Ir-raba' , jidher li dawn ma qabbdux l-avukati personali tagħhom iżda qabbdu avukati biex jiddefendu lill-"gvern ta' Malta" bħallikieku Joseph u Michelle Muscat, Konrad Mizzi, Keith Schembri u Chris Cardona minn banda waħda u l-gvern ta' Malta mill-banda l-oħra huma l-istess ħaġa.

Minħabba f'hekk l-ispejjeż legali tal-avukati li tqabbdu jidher li ser joħorġu minn bwiet il-poplu Malti.

Dawn mhux biss għandhom l-ardir li jippretendu li ma jkunu kontabbli lejn ħadd, mhux biss jippretendu li għandhom id-dritt li jitwaħħdu ma' gvern li l-poplu tahom żmien speċifiku biex imexxu, mhux biss mingħalihom li l-qiegħ li laħqet ir-reputazzjoni individwali tagħhom ifisser li anki r-reputazzjoni ta' pajjiż sħiħ laħqet il-qiegħ, iżda lanqas għandhom id-diċenza li jaraw li lill-avukati li qabbdu jħallsuhom minn bwiethom stess.

Jippretendu li għandu jkun il-poplu Malti li jħallas.

Il-ħames , ġaladarba dehrilhom li huwa l-gvern ta' Malta li jeħtieġ difiża, il-għala ma qabbdux lill-Avukat Ġenerali li hu mħallas apposta biex jiddefendi lill-gvern?

Jew inkella jekk kellhom bżonn ta' għajnuna legali barranija, għaliex ma qabbdux avukati Maltin bħal Pawlu Lia u Aron Mifsud Bonnici?

Ma tarax!

Insew kif kienet irreaġiet Daphne hekk kif Mischon de Reya għan-nom ta' Henley & Partners kienu bgħatulha ittri mmirati biex jintimidawha u dan bil-barka ta' "Keith u Joseph".

Milli jidher dawn ħasbu li dan kollu għax irċievejna ittra mingħand Carter-Ruck , jien u sħabi ser nitwerwru.

Nafu li Carter-Ruck m'huma xejn ħlief bulijiet.

Il- Private Eye tafhom bħala Carter-Fuck .

F'din il-post satirika minn The Daily Mash , dawn qalu lil "kulħadd" li għandhom jirċievu mingħand Carter-Ruck "biex igħidulkom issoddu ħalqkom issa stess inkella jieħdulkom darkom".

Agħtu daqqa t'għajn lejn il-mod kif David Hooper ta' The Guardian irrefera għall-fundatur leġġendarju tad-ditta Peter Carter-Ruck : "The libel lawyer Peter Carter-Ruck , who died on Friday, had a chilling effect on the media.

He was a chancer, out for the maximum fee.

And he did for freedom of speech what the Boston Strangler did for door-to-door salesmen."

"Il-gvern ta' Malta," il-klijent l-aktar riċenti ta' Carter-Ruck fost lista ta' klijenti notorji li tinkludi lil Trafigura, iċ- Church of Scientology u Condliffe Hilton, fost oħrajn, se jserraħ moħħu li l-messaġġ mhux daqstant sottili tagħhom wasal fejn kellu jasal.

Ser jużaw flus il-poplu Malti biex jippruvaw jagħmlu sarima ma' ħalq lill-istampa jew, kif qiegħdha The

Guardian xi snin ilu, biex "joħolqu ambjent ta' biża' fost il-ġurnalisti".

Minn naħa tiegħi, nista' nassigurakom li jiġri x'jiġri l-ktieb tagħna ser jixxandar għada kif kien ippjanat.

L-aħjar mod li biħ wieħed ikun jista' "jħares l-integrità tal-pajjiż" – biex nagħmel użu mill-kliem bombastiku u pompuż tal-gvern – huwa li juri li għal kull ministru li bi flus il-poplu jipprova jgħatti xturu, hemm ġurnalist ikkargat u lest biex xturu jikxiflu xorta waħda.

Fil-frattemp, ikun tajjeb jekk nsiru nafu kemm ġiet tiswa' lill-kaxxa ta' Malta l-ittra li bgħatulna ta' Carter-Ruck .

Għandi għalxiex nifhem li Pawlu Lia u Aron Mifsud Bonnici kienu jiġu mġiegħla jaħdmu ħafna aktar għall-ammont li tħallas lil Carter-Ruck .

Previous: "Viva l-Lejber" Next: Kulħadd jgħid li m'għamel xejn ħażin window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Ma tgħoddx oppożizzjoni magħquda għal Adrian Delia

Kien hemm uħud li qalulna li l-bieraħ filgħaxija kellhom il-ħsieb li jattendu għad-dimostrazzjoni fil-Belt Valletta iżda li mbagħad reġa' bdielhom għaliex ħassew ruħħom urtati bl-atteġġjament ta' Helene Asciak, oħt Daphne Caruana Galizia, meta lil Adrian Delia u lid-delegazzjoni tal-PN qaltilhom fejn għandhom idaħħlu li kuruna tal-fjuri li ġabu magħhom .

U ma qagħditx togħmod kliemha fl-ispjegazzjoni li tagħthom.

L-assenza ta' dawk li ma marrux għad-dimostrazzjoni minħabba din ir-"raġuni", ma nħasset xejn.

Mhux għax ma xtaqniex li jkollna numru dejjem akbar ta' nies, iżda għaliex għal sentejn sħaħ dawk li jattendu ridnihom li jkunu persuni li fehmu – għalkemm uħud minnhom fehmu xi ftit tard – li leħen mara qalbiena li dejjem fittxet li tgħid il-verità minkejja l-pretensjonijiet tas-soċjetà, jistħoqqlu li jiġi mħares.

Kienet mara li kien jistħoqqilha li ma titħalliex weħidha.

Iżda minflok konna nkunu taparsi skandalizzati għaliex din bilfors tbati bl-isteriżmi u ma tafx iżżomm postha!

Agħtu daqqa t'għajn lejn il-kumment li għamel Dione Borg lil tal- Lovin Malta .

Jaħasra Dione jinsab "imweġġa'" minħabba l-imġieba ta' Helene Asciak – mara twila 5 piedi kollox – li ħaditha kontra seba' rġiel u l-kuruna tal-fjuri tagħhom.

Il-fjuri mormijin iweġġgħuh, hux tassew?

Jien qatt ma smajtu jitniffes fis-700 jum li fihom il-gvern – li l-partit tiegħu huwa mħallas mit-taxxi tagħna biex jopponi – ra kif għamel biex tajjar u rema' fjuri minn mal-mafkar.

Qatt ma ndenjaw ruħħom jiddefendu lil dawk li jqiegħdu l-fjuri u x-xemgħat mill-bulijiet li min jaf kemm il-darba kienu jmorru biex jikinsu u jarmu l-fjuri u saħansitra anki biex jinsultaw u jheddu.

Fost id-delegazzjoni kien hemm ukoll Herman Schiavone – persuna li kien messu kellu l-kirjanza li ma jersaqx lejn il-mafkar – li l-PN bħal donnu talbu biex ikun hemm wara li dan ingħata l-assoluzzjoni talli kien talab għajnuna finanzjarja mingħand Yorgen Fenech.

Issa li ilna nafu dak li nafu u li dwaru pajjiż sħiħ għandu ċerti suspetti, il-PN żgarra bl-ikraħ meta lil Schiavone inkludieħ f'delegazzjoni fejn ċertament ma kienx postu.

M'għandniex xi ngħidu, ħaġa bħal din għandek tistenniha mingħand Adrian Delia.

Lil Helene Asciak – li bir-raġun kienet kommossa – kellu l-wiċċ tost li jgħidilha li hu kien qiegħed hemm biex jagħti ġieħ lil oħtha.

Li kieku mxiet mar-regoli ipokriti tas-soċjetà, diskors bħal dan kien ikun biżżejjed biex isikkitha.

Iżda Helene ma ħallietux jgħaddiha biż-żmien.

Jien u nsegwi l-filmat tal-inċident tal-bieraħ, ftakart fir-rabja li kien ħass neputiha Matthew Caruana Galizia meta, dakinhar tal-funeral ta' ommu, lemaħ kuruna tal-fjuri b'żigarella bil-kliem "L-Ispeaker" mingħand Anġlu Farrugia – l-istess bniedem li kien xeħet lil ommu f'ċella maħmuġa tinten meta din kien għad kellha 19 il-sena bil-għan li kontra qalbha jġiegħla tiffirma ammissjoni.

B'xi mod, nippretendu li l-mejtin għandhom jaħfrulna għall-azzjonijiet ħżiena li nkunu għamilna fil-konfront tagħhom, iżda ta' spiss jiġri li lill-mejtin ma naħfrulhomx kif ġieb u leħaq.

Adrian Delia bħal donnu jrid lin-nies toqgħod tfaħħru talli mar jagħti qima lil persuna li tant kienet għamlet ħsara lill-karriera politika tiegħu.

U m'hemmx dubju li jrid inessina li madwar 10% tal-kawżi ta' libell li ddefendiet Daphne kienu kawżi li saru minn Adrian Delia, uħud minnhom ippreżentati fil-qorti b'mod drammatiku fis-siegħa ta' filgħodu.

B'imġieba mhux tas-soltu għal politiku Nazzjonalista, Adrian Delia kien issieħeb f'kampanja selvaġġa mnedija minn persuni li għandhom is-setgħa f'Malta li abbużaw minn din is-setgħa biex jippruvaw ikissru ġurnalista talli din kienet għażlet li twettaq xogħolha kif suppost, biex jaqtgħulha qalbha permezz tal-qrati, biex jużaw lill-partitarji l-aktar fanatiċi tagħhom biex jhedduha u jbeżżgħuha u biex lil tal-Partit Laburista jaqdihom billi jmexxi oppożizzjoni taparsi biex b'hekk dawn ikomplu jirrenjaw b'impunità sħiħa.

Huwa ħati daqs Chris Cardona, Konrad Mizzi, Keith Schembri u Joseph Muscat.

Fl-istess ħin, l-imġieba tiegħu hi agħar għaliex spiċċa biex dgħajjef lill-Partit Nazzjonalista – partit li dejjem iddistingwa ruħu bħala tarka favur il-kelma ħielsa u l-ġurnaliżmu.

Dawk l-eluf li abbandunaw lill-PN u li issa qed jiddimostraw favur is-sewwa u l-ġustizzja għal Daphne Caruana Galizia, lil Adrian Delia ma jinteressawħx.

Bis-saħħa tal-vulnerabilità ovvja ta' Helene, dan jippretendi li bilfors li aħna salt żmagati biex ma ntlifniex warajh.

Għax – miskin – kollox qed jagħmel sewwa u, għax ma rridux nafu bih, bilfors li aħna xi razza ta' mġienen isteriċi.

L-espressjoni li kellu fuq wiċċu 'l bieraħ kienet tixbaħ l-espressjoni li kellu fil-Milied li għadda meta, hu u jitkellem fuq Xarabank, riedna nitħassruh meta ftaħar dwar kemm huwa missier eżemplari u li kellu jbati minħabba l-fatt li martu ma kienet qed tieħu l-kura medika li kienet teħtieġ.

Miskin jaħasra.

Il-fatt hu li jibqgħu jiddominaw irġiel abbużivi dment li n-nies tibqa' tibla' dawn il-kummiedji u teatrini.

Hi u tinnota x-xenati tal-bieraħ, in-nies ma ntebħitx b'dak li huwa tant minn ewl id-dinja.

X'kienet ir-raġuni li d-delegazzjoni tal-PN ma ssieħbitx fid-dimostrazzjoni flimkien ma' dawk li ħadu sehem fil-protesta ta' filgħaxija?

X'kienet ir-raġuni li d-delegazzjoni marret għal rasha għall-attività quddiem il-mafkar – attività li, matul sena sħiħa, tal-PN lanqas biss jirreferu għaliha fil-mezzi tax-xandir tagħhom?

Ibqgħu ċerti li naqsu li jattendu filgħaxija mad-dimostranti l-oħra għaliex ma kienitx tkun Helene Asciak biss li lil Adrian Delia kienet tgħidlu biex imur jixxejjer.

Għaldaqstant ix-xena li rajna l-bieraħ fil-Belt kienet waħda li kienet ippjanata u manipulata mill-bidu nett biex lin-nies igiegħeluha taħseb li, quddiem mafkar ta' mara li ġiet mgħajjra biċċa blogger sakemm inqatlet b'karrozza bomba, huwa issa nidem u nbidel u huma biss tal-"klikka ta' Daphne" li dan ma jridux jammettuh.

Din il-manipulazzjoni jidher li ħadmet ma' dawk li ħasbu li Adrian Delia kien qed ikun inġenwu u li ma kienx stenna r-reazzjoni li sab ma' wiċċu meta l-bieraħ mar bil-kuruna tal-fjuri f'idu.

Ċertament ma kienx każ ta' xi nġenwinità minn naħa tiegħu.

Huwa mar biswit il-mafkar għax kien stenna reazzjoni u ried li jitpinġa bħala vittma: vittma ta' mara li bilkemm tidher ħdejh u li – waħidha – kienet lesta li taffronta lilu u lil dawk li kellu madwaru li lkoll għadhom lesti li jtuħ il-kredibilità għal raġunijiet li s'issa għadni ma nistax nifhimhom.

Qed nirreferi wkoll għal Louis Galea li mal-mogħdija taż-żmien qed jitlef ir-rieda tajba li gawda lejliet dakinhar li ddaħħal fix-xena minn Adrian Delia fi sforz biex jipprova jżomm fil-wiċċ qabel il-vot li ttieħed li kien messu dabbarlu rasu għal dejjem.

Lil dawk l-eks partitarji tal-PN li qed igħidu li ma jivvutawx PN sakemm jibqa' kap tal-partit Adrian Delia, Louis Galea qed igħidilhom li Delia m'huwiex salvabbli.

Iżda li jixtieq isalva lill-PN mill-għarqa.

Adrian Delia jaf – u dan qed insostnieħ għaliex jidhirli li kien jaf eżatt x'kien ser iseħħ il-bieraħ quddiem il-mafkar – li jista' jibqa' jimraħ fil-wiċċ dment li l-oppożizzjoni tibqa' mifruda.

Il-bieraħ mar biswit il-mafkar għaliex kien jaf li x-xena li seħħet kellha l-potenzjal li tnaffar lill-partitarji tiegħu milli jattendu għall-protesta.

Ngħiduha kif inhi: akbar ma' tkun l-attendenza għall-protesta, aktar ser jidher ikraħ u nkompetenti hu fit-tmexxija ta' oppożizzjoni għal gvern imċappas bid-demm ta' assassinju u b'riħa fuqu ta' korruzzjoni tinten seba' pesti.

Oppożizzjoni magħquda ma tgħoddx għal Adrian Delia.

Iżda oppożizzjoni mifruda sservi biex iżżomm lilu u lil Joseph Muscat fil-wiċċ tax-xenarju politiku.

Fiż-żminijiet li qed ngħixu fihom, mexxej veru tal-PN jmissu qiegħed imexxi l-folol fit-toroq.

U issa Adrian Delia wasal fi stat li anki persuni bħal Jean Pierre Debono ma jistgħux ikomplu jissaportuh aktar.

Il-bieraħ rajna lil Daphne fil-persuna ta' Helene.

Ġiet taqa' u tqum minn dak li setgħu jgħidu n-nies dwarha.

Lid-delegazzjoni talbitha tersaq lura bil-ġentilezza kollha.

Dawk li organizzaw id-dimostrazzjoni tal-bieraħ ma jinteressawhomx il-folol enormi.

Ma ħassejniex l-assenza ta' dawk li m'attendewx għax belgħu il-lixka ta' Adrian Delia.

Dawn jidher li għadhom ma ntebħux bil-qerq ta' dawk li għandhom is-setgħa.

Iżda dan ma jħabblilniex rasna u ser nibqgħu għaddejjin bil-ħidma tagħna.

Mal-mogħdija taż-żmien, għad jintebħu wkoll.

Kif stqarr il-bieraħ Don Luigi Ciotti f'diskors pjuttost twil: ir-rivoluzzjoni jeħtieġ li tibda' minn ġo fina stess.

Previous: Kulħadd jgħid li m'għamel xejn ħażin Next: X'qalu l-Amerikani window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


X'qalu l-Amerikani

Mid-diskorsi, mit- tweets u mill-stqarrijiet kollha li saru – ilkoll bi kritika għall-imġieba tal-gvern mill-assassinju ta' Daphne Caruana Galizia 'l hawn – spikkat waħda fuqhom ilkoll.

Il-kummenti li għamlet l-ambaxxata Amerikana kienu kummenti li skantawni mhux ftit.

L-ambaxxati s-soltu jqisu kliemhom sew.

Dan ma jfissirx li l-esperti tal-aġenziji tan-Nazzjonijiet Uniti li tkellmu l-bieraħ kliemhom ma jqisuħx jew li ż-żjara u d-diskors tas-sindku ta' Palermo m'għandhom ebda tifsira politika.

Iżda l-kummenti li għamel il-bieraħ il-gvern Amerikan qajjmu għagħa kbira mhux ħażin.

'Jekk tkun ix-xewqa tal-gvern Malti, nistgħu ngħinuh jikxef l-identità ta' min qatel lil Daphne Caruana Galizia.'

Dan il-kliem jeħtieġ li nifhmuh sew għax ifisser ħafna u jfisser ħafna aktar milli wieħed jaħseb li jfisser mal-ewwel daqqa t'għajn.

Dan il-kliem ifisser li l-gvern Malti gideb meta kien stqarr li kien bi ħsiebu jagħmel minn kollox biex jikxef l-identità ta' min wettaq id-delitt.

Mhux talli l-gvern m'huwiex jagħmel "minn kollox", iżda qiegħed iċaħħad lill-investigaturi lokali mir-riżorsi u l-għodda li jeħtieġu.

Il-gvern "ma talabx" għall-għajnuna tal-esperti Amerikani.

Biex il-gvern Amerikan ħass il-ħtieġa li jgħid pubblikament li lest joffri l-esperti jfisser li dak huwa li kien offra privatament l-gvern Malti ma laqgħu qatt.

Dan ma jistax ħlief ifisser li l-gvern Malti xeba' jigdeb dwar is-suppost koperazzjoni bla tarf li qal li keelu u għad għandu mar-riżorsi tal-FBI bil-għan li tinkixef l-identità tal-qattiel jew tal-qattiela ta' Daphne Caruana Galizia.

Kif ilna żmien twil nissuspettaw, il-koperazzjoni li kien hemm mal-FBI kienet biss limitata għall-kxif ta' min allegatament wettaq id-delitt, li kien biss il-bidu ta' każ ta' omiċidju bħal dan.

Iżda jidher li l-koperazzjoni ma' awtoritajiet tal-pulizija barranin kienet diġà twaqqfet f'Diċembru 2017.

Dan ifisser ukoll li dak li kien id-Direttur Ġenerali tal- Europol ma kienx waħdu fil-frustrazzjoni li ħass dwar in-nuqqas ta' ħeġġa minn naħa ta' Malta biex jinstab tarf ta' dan l-assassinju.

Dik l-istqarrija issa qed jikkonfermawha l-Amerikani.

Dan ifisser ukoll li l-Amerikani huma fiduċjużi li dan id-delitt jista' jinstab tarfu.

Iżda hemm ukoll kwistjoni oħra.

Biex waslu biex għamlu stqarrija bħal din, l-Amerikani jidher li għandhom xi tarf f'idejhom.

L-istqarrija tal-bieraħ tindika li l-Amerikani jafu l-mandanti min huma.

Barra minn hekk, l-istqarrija turi li l-Amerikani jafu li l-gvern Malti jaf min huma l-mandanti.

L-istqarrija tal-gvern Amerikan tammonta għal messaġġ pubbliku – li ta' bilfors segwiet sensiela ta' messaġġi privati li l-awtoritajiet Maltin għamlu tabirruħħom li ma rċievewx – li l-Amerikani jafu li l-gvern Malti jaf bl-identità tal-mandanti.

S'hawn kellna naslu.

Previous: Ma tgħoddx oppożizzjoni magħquda għal Adrian Delia Next: Tgħid Michael Farrugia lil tal-Ambaxxata Amerikana kellimhom illum? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Tgħid Michael Farrugia lil tal-Ambaxxata Amerikana kellimhom illum?

Diġà għaddew jumejn minn dakinhar li l-Ambaxxata Amerikana pubblikament offriet l-għajnuna lill gvern għaliex, skont kif irraġunaw, "għadu m'huwiex tard wisq għal Malta biex issir ġustizzja b'mod kredibbli mal-qattiel ta' Daphne".

X'inhu jistenna Michael Farrugia?

Għamel kuntatt magħhom?

Għadu ma bgħatx għal tal-FBI?

U lil tal-Ambaxxata Olandiża kellimhom?

Dawn għandhom xi informazzjoni dwar il-każ u jeħtieġ niftakru li kien hemm esperti Olandiżi li kienu taw sehemhom fl-istadju bikri tal-investigazzjoni.

Tal-ambaxxata kienu organizzaw ukoll laqgħat mal-membru parlamentari Olandiż Pieter Omtzigt meta dan kien qed jgħarbel l-azzjonijiet tal-gvern biex jiġi żgurat li f'dan il-każ issir ġustizzja.

L-imġieba tal-gvern lil Omtzigt ma mpressjonatu xejn.

Għandi nifhem li dan ċertament kien kellem lill-ambaxxatur li kien akkumpanjah kull fejn mar waqt li kien Malta.

Lill-Ambaxxatur Olandiż, Michael Farrugia staqsieh x'ried ifisser il-ministru tal-affarijiet barranin ta' pajjiżu meta stqarr "li jeħtieġ li ssir ġustizzja mal-ġurnaliżmu u li jittieħed eżempju b'riżq kulħadd"?

Dawn m'għandhomx ikunu jafu aktar minn ħaddieħor safejn kienet waslet l-investigazzjoni tal-esperti Olandiżi?

Ir-realtà hi li t-taxxi tagħna ma nħallsuhomx la lill-gvern Amerikan u lanqas lil dak Olandiż.

M'għandhom ebda obbligi magħna ċ-ċittadini Maltin.

Iżda ġaladarba dawn qiegħdin joffrulna l-għajnuna tagħhom b'mod tant espliċitu u b'mod tant pubbliku, allura għandna dritt li nduru fuq il-gvern – l-istess gvern lil min inħallsu t-taxxi – u nistaqsuh kif wieġeb għall-għajnuna li offrewlu.?

Michael Farrugia, tista' tgħidilna ftit kif bqajt ma' tal-ambaxxati?

Previous: X'qalu l-Amerikani Next: X'tista' tintebaħ wara li ssegwi l-film "The Laundromat" window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-għala ma saru ebda arresti?

Il- rapporteur li nħatar mill-Assemblea Parlamentari tal-Kunsill tal-Ewropa biex jissorvelja dak kollu li qed iseħħ f'Malta għamel tweet b'reazzjoni għall-istorja li xandret is- Sunday Times of Malta .

Dan għamel mistoqsija li l-awtoritajiet biss jistgħu u huma fid-dmir li jwieġbu.

L-awtoritajiet ilhom aktar minn sena li saru jafu dak li sirna nafu biħ illum.

Persuni li huma taħt suspett ġew identifikati, inkixfu s-sorsi ta' ħlasijiet u tkellmu x-xhieda.

U ma saru ebda arresti.

Għaliex?

Iżda hemm ukoll mistoqsijiet li huma aktar pertinenti li jeħtieġu t-tweġibiet.

Il-gvern ma jistsx jibqa' fommu sieket.

L-istejjer li nkixfu llum mill-mezzi tax-xandir Maltin iqajjmu dubju dwar kemm tassew huwa minnu li l-awtoritajiet għamlu minn kollox biex isibu tarf l-assassinju ta' Daphne Caruana Galizia: aqraw uħud minnhom hawn @BorgJake

Previous: L-assassinju ta' Daphne: pass ieħor lejn il-verità Next: Waħda mir-raġunijiet għala n-nies ma tridx taf bil-PN window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


L-assassinju ta' Daphne: pass ieħor lejn il-verità

L-istorja ewlenija li xandret is- Sunday Times of Malta ta' dalgħodu hi mportanti ħafna u ħaqqha li tiġi analizzata sew.

Jeħtieġ li naħsbu il-għala qegħdin naqraw din l-istorja proprju issa.

L-assassinju ta' Daphne Caruana Galizia seħħ sentejn ilu.

Sena ilu, Michael Farrugia ħareġ b'biċċa informazzjoni – li aktar tard ġiet irtirata – fis-sens li l-pulizija kienet identifikat persuna li tinsab taħt suspett li kienet hi li tat l-ordni biex it-tliet akkużati iwettqu d-delitt.

L-ewwel stqarrija ta' Michael Farrugia ma jistax kien fiha salt ħmerijiet.

U ma kienx irtira din l-istqarrija għaliex aktar tard induna li kien qal salt ħmerijiet.

Huwa mifhum li l-pulizija kienet ilha li tefgħet is-suspetti tagħha fuq persuna partikolari li s'issa qatt ma kienet ġiet arrestata biex twieġeb għall-mistoqsijiet dwar il-każ.

L-identità ta' din il-persuna toħroġ mill-konnessjonijiet li għandha u hi l-istess "negozjant" li llum titkellem dwaru s- Sunday Times of Malta.

Din hi l-istess persuna li, skont is- Sunday Times of Malta tal-lum, għamlet it-testment tagħha ftit siegħat biss wara l-arrest tat-tliet mixlija li setgħu ilkoll jidentifikawha.

M'hemmx dubju li dakinhar din il-persuna ħasset – u għadha tħoss sal-lum – li ħajjitha tinsab f'periklu kbir.

Issa ilna żmien mhux ħażin nafu li l-uniċi tliet persuni li jafu biċ-ċert min hu l-moħħ wara l-assassinju huma t-tliet assassini nnifishom.

Dawn żgur jafu min hu s-sensar ta' bejniethom u ta' bejn min qabbadhom.

F'dawn l-aħħar sentejn kemm il-darba esprimejt l-iskantament tiegħi bl-istqarrija li kien għamel Kurt Farrugia, u dan skont ġurnalist li kien kellem lil Kurt Farrugia stess.

Dak iż-żmien, bħala kelliemi ewlieni tal-gvern, Kurt Farrugia kien stqarr li l-gvern ma kienx bi ħsiebu jinnegozja mat-tliet allegati assassini biex dawn jiġi mħajjra jikxfu lil min qabbadhom.

Din l-aħbar kont ktibt dwarha diversi drabi u ħadd qatt ma ċaħad din l-istorja.

Mir-rapport ta' dalgħodu tas- Sunday Times of Malta jirriżulta li l-avukat ta' wieħed mit-tliet mixlija – Arthur Azzopardi, li jirrappreżenta wkoll lil Vincent Muscat li jgħidulu l-Koħħu – sejjaħ bħala xhieda tad-difiża lil Joseph Muscat, Keith Schembri, l-Avukat Ġenerali Peter Grech u lill-Kummissarju tal-Pulizija Lawrence Cutajar.

Jista' jkun li dawn issejjħu biex jixhdu biex jgħidu x'jafu dwar l-assassinju għaliex dak li jafu jista' jwarrab il-ħtija minn fuq Vincent Muscat.

Iżda dawn jistgħu jkunu wkoll xhieda importanti għaliex skont Arthur Azzopardi dawn jafu li l-klijent tiegħu, jiġifieri Vincent Muscat, wara diversi xhur wara l-arrest tiegħu kkopera mal-pulizija.

Jien ninsab infurmat li Vincent Muscat lill-pulizija semmielhom isem is-sensar li kien irranġa biex iseħħ il-qtil ta' Daphne Caruana Galizia.

Dan issemma' waqt interrogazzjonijiet sigrieti li saru mill-pulizija.

L-interrogazzjonijiet saru b'mod sigriet għaliex Vincent Muscat qed jibża li l-mixlija l-oħrajn – jiġifieri Alfred u George Degiorgio – jistgħu isiru jafu li qed jikkopera mal-pulizija u li jista' jixhed kontrihom waqt il-ġuri tagħhom biex b'hekk mal-provi forensiċi li diġà hemm, iżid ix-xhieda okulari tiegħu.

Xi xhur ilu, l-avukat ta' Alfred u George Degiorgio b'mod sorprendenti kien għamel talba biex il-klijenti tiegħu jingħataw permess biex jiltaqgħu u jitkellmu mal-ewroparlamentari Ana Gomes u David Casa.

Dawn l-ewroparlamentari rrifjutaw li jiltaqgħu magħhom u l-qorti ċaħditilhom it-talba.

Din it-talba kemmxejn stramba jista' jkollha bosta tifsiriet iżda ċertament tfisser li l-aħwa Degiorgio seta' għadda minn għala widnejhom li l-allegat kompliċi tagħhom qed jikkopera mal-pulizija.

Jien ninsab infurmat li f'dawn l-aħħar xhur Vincent Muscat għolob sew.

Qed jirrifjuta li jiekol ikel msajjar fil-ħabs u l-ikel li jġibulu tal-familja qed jinsisti li jaqsmu ma' sħabu l-ħabsin.

Jidher ċar li Vincent Muscat huwa beżgħan li hemm min għandu interess li jeħles minnu.

Minkejja l-informazzjoni li Vincent Muscat għadda lill-pulizija, l-akkużat ma ngħata ebda forma ta' immunità kundizzjonata u dan bi tpartit mal-informazzjoni li għaddielhom.

L-avukat tiegħu jista' jkun li għandu f'moħħu li jħarrek bħala xhieda lil Joseph Muscat, Keith Schembri, Peter Grech u Lawrence Cutajar sabiex dawn jikkonfermaw bil-ġurament li mill-arrest tiegħu sal-lum huwa kkopera mal-pulizija.

Bis-saħħa ta' dan ikun jista' jgħid li dan għandu jittieħed in konsiderazzjoni meta l-qorti tiġi biex twaħħal il-piena għar-reat ta' omiċidju.

Jien ninsab infurmat ukoll li din l-istorja issa ħarġet fil-beraħ sforz il-fatt li l-investigaturi tilfu l-paċenzja u dan minħabba l-fatt li minkejja li issa ilhom xhur sħaħ li identifikaw x'sejrin ikunu l-passi li jmiss fl-investigazzjoni, jinsabu mxekklin minħabba l-indħil politiku.

L-isqarrija li Kurt Farrugia kien għamel lil ġurnalist xi xhur ilu jidher li tikkonferma li m'hemmx rieda politika biex jinstab tarf ta' dan id-delitt.

Dan huwa wkoll konfermat mill-fatt li l-gvern baqa' jehda f'ħafna skużi biex ikompli jipposponi u jtawwal it-tnedija ta' inkjesta indipendenti dwar l-assassinju ta' Daphne Caruana Galizia.

Issa jidher ukoll li, għal dawn l-aħħar xhur, kien hemm nuqqas ta' rieda minn naħa tal-Avukat Ġeneralu u tal-Kummissarju tal-Pulizija biex b'xi mod jaslu għal xi forma ta' ftehim ma' xhud sabiex dan ikun jista' jixhed kontra l-allegati assassini u sabiex igħaddi lill-pulizija informazzjoni dwar l-imħuħ wara t-twettiq tad-delitt.

Jidher li hemm ċertu tħassib dwar l-identità tas-sensar li s- Sunday Times of Malta ma semmietx min hu iżda li ġie indentifikat lill-pulizija – għalkemm huwa mifhum li l-ġurnal għandu f'idejh isem dan il-bniedem.

Huwa ta' tħassib il-fatt li xhud importanti li jista' jwassal biex jinstab tarf id-delitt u ssir ġustizzja mal-imħuħ ma jidhirx li qed jingħata xi forma ta' protezzjoni.

M'hemmx dubju li l-imħuħ wara d-delitt huma nies li jaslu għal kollox.

Dawn ikunu lesti li jużaw kull mezz biex jiżgura li jibqgħu jgħadduha lixxa.

Previous: Avukati tad-ditta Chetcuti Cauchi ma jattendux id-Delta Conference hekk kif jibda' s-smiegħ quddiem il-Kummissjoni tal-Amministrazzjoni tal-Ġustizzja Next: Il-għala ma saru ebda arresti? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Imħallef li ismu baqa' mistur illum tkellem ma' Matthew Agius tal- Malta Today u ġie rappurtat li qal li l-kawża li fetħet Repubblika fil-qorti dwar il-mod kif qed jinħatru l-ġudikanti qed "tiddemoralizza" lill-imħallfin.

Ta' min isemmi li l-Imħallef ma jgħidx li Repubblika m'għandhiex raġun.

L-argumenti li ġab huma neqsin minn oġġezzjonijiet ta' natura legali għar-raġunijiet li ġabet Repubblika fil-qorti.

Dan ma jiskantana xejn.

Ħlief għal Peter Grech u wħud minn sħabu, ftit li xejn kienu dawk l-avukati li sabu fuqhiex jikkritikaw il-bażi legali tal-ilment ta' Repubblika.

Il-Qorti tal-Appell diġà ddikjarat li d-diskrezzjoni li għandu l-prim ministru f'dik li hi l-għażla tal-ġudikanti u tal-promozzjoni tagħhom hi waħda assoluta u li l-liġijiet tagħna jista' jkun li m'għadhomx kompatibbli ma' dak li huwa mistenni mil-liġi.

Din id-dikjarazzjoni s'issa ma kellhiex l-effett li trebbaħna l-kawża.

Iżda l-Qorti kkonfermat li l-argument li qed issostni Repubblika huwa wieħed sod.

L-Imħallef anonimu qal li Repubblika kien messha fittxet it-tweġibiet mhux fil-qorti iżda "fil-qorti tal-opinjoni pubblika".

Tajba din!

Dan kien l-istess raġunament li wassal biex kien inħeles Barabba.

Jekk dan l-Imħallef għandu raġun igħid li kwistjoniijet ta' natural legali m'għandhomx jiġu trattati fil-qorti, allura l-ġudikanti għalxiex huma mħallsin?

Ta' min igħid li Repubblika daħlet il-qorti bit-tama li ssib wens aħħari wara li eżawriet il-mezzi kollha li kellha.

Kemm il-darba konna stqarrejna pubblikament li għandha ssir riforma u, minn naħa tiegħu, l-gvern għażel li jinjorana.

Konna ppreżentajna protest ġudizzjarju qabel ma saru l-ħatriet fil-ġudikatura, liema protest ġie injorat mill-gvern.

L-Imħallef anonimu ma kienx ikun aħjar li kieku lmenta dwar l-imġieba ta' Owen Bonnici milli qagħad iġib id-dinja fit-tarf dwar l-azzjonijiet li ħadet Repubblika?

Il-gvern injora wkoll stqarrijiet ripetuti minn naħa tal-Kamra tal-Avukati.

U njora wkoll kemm l-abbozz ta' liġi dwar riformi li kellhom jiżguraw l-indipendenza fil-ġudikatura, kif ukoll lill-Kummissjoni ta' Venezja.

Lil Repubblika, il-gvern għadu sal-lum jinjoraha.

Il-kawża għadha ma nqatgħetx u l-gvern xorta għadu fil-ħin biex jintroduċi r-riformi meħtieġa rakkomandati mill-Kummissjoni ta' Venezja b'riżq id-demokrazija.

Iżda minn dan kollu, l-gvern m'hu jagħmel xejn u qed jiddefendi fil-qorti l-pożizzjoni li ħa fis-sens li m'għandu għalfejn jagħmel ebda tibdil fis-sistema tal-ħatriet għall-ġudikatura.

Sur Imħallef anonimu, int qed tattakka l-messaġġier.

Messaġġier li qed iwassal il-messaġġ li għandek twassal int. Int għandek tkun ħieles mill-influwenza tal-gvern u għandek ukoll tidher li int ħieles minn din l-influwenza.

Int – u l-kollegi tiegħek – għandkom tgħelbu dak kollu li qed jiddemoralizzakom u fil-beraħ lill-gvern u lill-parlament għandkom tgħidulhom li jeħtieġ li jsiru riformi biex iħarsukom mill-indħil tal-gvern.

Sur Imħallef anonimu, Repubblika qiegħda tagħmel ix-xogħol li suppost għandkom tagħmluh intom l-imħallfin.

U nistgħu nissoponu l-għala qiegħdin tibqgħu lura.

Toqgħodu lura milli titkellmu għaliex tibżgħu mill-konsegwenzi.

Li kieku kellek ixxandar ismek, tibża' li tinqabeż meta l-post ta' Prim Imħallef jitbattal.

Jew inkella tibża' li tinqabeż meta l-gvern jiġi biex jaħtar l-imħallfin għall-qrati Ewropej u internazzjonali.

Jew inkella tibża' li tingħata l-ġenb wara li tirtira u li tara lil sħabek jinħatru biex iservu fl-inkjesti u fil-bordijiet.

Sur Imħallef anonimu, l-imġieba tiegħek tikkonferma li int tinsab taħt it-takkuna tal-prim ministru u li, bħala ċittadini, aħna ma nistgħux inserrħu rasna li s-sentenzi tiegħek ser ikunu dejjem ġusti kemm il-darba jkollna xi kwistjoni ma' gvern li int tinsab tant imbeżża' minnu.

Int u sħabek imissu jkollkom il-kuraġġ li titkellmu biex turu l-impenn tagħkom lejn il-ġustizzja u lejn is-saltna tad-dritt.

Lill-gvern għidulu li għandu jdaħħal dawn ir-riformi li messhom ilhom li daħlu.

Repubblika ma jinteressahiex dawn ir-riformi jidħlux permezz tar-rebħ ta' kawża fil-qorti jew wara li l-gvern ikun introduċihom minn jeddu.

Li jinteressana hu li jkollna ġudikatura li tara li ssir ġustizzja ma' dawk iċ-ċittadini li sofrew inġustizzji taħt gvern li jidhirlu li jista' jagħmel li jrid għaliex il-ġudikanti għandhom is-suddizzjoni minnu.

Rabbi xi ftit kuraġġ Sur Imħallef anonimu.

Previous: Għad hemm it-tama Next: X'tassew tfisser iċ-ċittadinanza window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Għad hemm it-tama

Ix-xenarju li kellna sa ftit ilu qed jinbidel u jkun opportun, fiċ-ċirkostanzi, li ngħaddi l-kummenti tiegħi.

Għal sentejn sħaħ, minn meta bdejna l-kampanja tagħna f'Ottubru 2017, b'dispjaċir kbir stajt ninnota n-nuqqas ta' attendenza minn naħa taż-żgħażagħ.

Ħlief għal xi eċċezzjonijiet 'l hawn u 'l hinn, kien jidher ċar li l-messaġġ tagħna ma kienx qed jasal għand dawk li għandhom inqas minn 35 sena.

U, bħas-soltu, waħħalna f'dawn in-nies u xlejnihom li jagħmlu parti minn ġenerazzjoni ta' persuni indifferenti.

Persuni li d-demokrazija u l-libertà jieħduhom for granted .

M'għandniex xi ngħidu, f'sitwazzjonijiet bħal dawn jiġri li t-tort ikun kważi dejjem f'ħoġor dawk li jkunu jridu jwasslu l-messaġġ u mhux ta' dawk li lilhom inkunu rridu nwasslu l-messaġġ.

Ftit ġimgħat ilu, tal-għaqda tal-istudenti – il-KSU – talbuni biex niltaqa' magħhom.

Kien bi ħsiebhom li jsemmgħu leħinhom dwar l-inġustizzja li ħoloq l-assassinju ta' Daphne u dwar l-impunità li qed tkompli tinfirex madwar dan il-każ kif ukoll kif qed tinfirex fejn għandhom x'jaqsmu l-investigazzjonijiet importanti li kienet qiegħda tagħmel dwar il-korruzzjoni u l-kriminalità fid-dinja politika.

U leħinhom semmgħuh tabilħaqq.

Fil-15 ta' Ottubru organizzaw laqgħa importanti li attirat attendenza kbira u li fiha ġiet diskussa s-sitwazzjoni tax-xandir f'Malta.

Jiddispjaċini li ma stajt nattendi għal din il-laqgħa peress li dakinhar kont imsiefer.

Waqt il-laqgħa, il-president tal-KSU William Farrugia skuża ruħu għall-fatt li l-għaqda tiegħu ftit semmgħet leħinha f'dawn l-aħħar sentejn.

Ma kellux għalfejn jiskuża ruħu – l-importanti hu li issa qed isemmgħu leħinhom.

Kien hemm numru mhux ħażin ta' studenti universitarji li ssieħbu magħna fid-dimostrazzjoni nhar l-Erbgħa.

Kien hemm ukoll kontinġent qawwi ta' studenti ta' San Alwiġi.

Bosta minnhom ħassewhom ispirati bid-diskors li għamlilhom filgħodu s-sindku ta' Palermo Leoluca Orlando.

U filgħaxija reġgħu ġew bi ħġarhom biex jisimgħu dak li kellu jgħid.

Din ma kieniex xi esperjenza Damaxxena.

Kienet biss prova li l-mexxejja qegħdin hemm biex ikebbsu t-tama li d-dimostrazzjonijiet, id-dibattiti u l-parteċipazzjoni jafu jġibu r-riżultati.

Meta nhar l-Erbgħa tkellem Leoluca Orlando, ma tkellimx b'ton funebri.

It-ton tiegħu kien wieħed ta' ċelebrazzjoni u ta' tama.

Wara kollox, jekk Palermo kellha l-ħila teħles mill-mafja, għaliex m'għandux ikollna din il-ħila aħna wkoll?

Il-belt ta' Palermo kif kellha l-ħila li teħles mill-mafja?

Ħelset mill-mafja għax kellha r-rieda soda li teħles minnha.

Ħelset minnha għax ma baqgħetx tagħmel tabirruħha li din ma teżistix u kkonfrontatha bis-saħħa tar-reżistenza.

Leoluca Orlando qal li t-tibdil fil-liġijiet m'huwiex biżżejjed.

Il-bidla għandha tkun waħda kulturali u għandha tibda minn ġewwa fina stess.

Lill-mafja ma tistax tegħlibha permezz tal-liġijiet.

Jeħtieġ li wieħed jgħidilha "le" għall-wegħdiet tagħha favur l-akkwist tas-sigurtà, tal-ġid materjali u tas-setgħa.

Meta ngħidu "le" lill-mafja, ma nkunux qed ngħidu "le" biss għall-bombi, għall-vjolenza u għall-kruha.

Inkunu qed ngħidu "le" ukoll għall-flus ġejjin mill-kriminalità, għall-kuntatti illeċti u għall-vizzji ta' kultura li nsiet li hi waħda korrotta.

Iż-żgħażagħ għandhom il-ħila li dan jagħmluh.

Dawn m'humiex mittiefsa mill-vizzji, mill-biżgħat u mill-iżbalji ta' soċjetà li tħallat il-letarġija etika u l-atrofija kulturali mal-għerf li ġġib magħha l-esperjenza.

Meta dawn iż-żgħażagħ ikunu ispirati u jkunu mimlijin tama, jistgħu jagħmlu differenza jekk jingħataw l-ispazju kollu biex jikkonfrontaw il-vizzji u l-konswetudnijiet tal-imgħoddi.

U jkollhom il-ħila li jmexxu.

Tqanqalt nhar l-Erbgħa jien u naqra' l-istqarrija tal-Moviment Graffitti u jien u nara l-mexxejja tal-Aditus fit-toroq mal-folla.

Fraħt meta rajt dawk iż-żgħażagħ kollha li wrew li ma jridux igħixu f'pajjiż imtappan bil-kompromessi maħmuġin tal-ħajja li qed ngħixu.

It-triq hi twila u għadna ma wasalniex.

Iżda meta fid-dimostrazzjonijiet jibdew jieħdu sehem u jmexxu ż-żgħażagħ, stennew li l-korrotti jibdew jibżgħu.

Għaliex għad jasal jum li fih tintemm il-kultura tar-regħba u tal-kompromessi li tathom ir-riħ biex ikissru pajjiż u biex joqtlu ġurnalista li kienet kixfitilhom għawwarhom.

Previous: X'tista' tintebaħ wara li ssegwi l-film "The Laundromat" Next: Rabbi xi ftit kuraġġ Sur Imħallef anonimu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


X'tista' tintebaħ wara li ssegwi l-film "The Laundromat"

Għadni kemm segwejt il-film The Laundromat ta' Steven Soderbergh.

Film li jkun maħdum tajjeb x'aktarx iservi biex ifiehem aħjar ċerti kwistjonijiet li wħud minna ilna żmien twil nippruvaw nispjegawhom lil ħaddieħor mingħajr wisq suċċess.

Wara li ssegwu l-film, malajr tifhmu u tintebħu il-għala l-Imħallef Aaron Bugeja ma kienx messu ta wisq kredtu lil Jacqueline Alexander dwar jekk il-firem fuq iċ-ċertifikati li suppost jindikaw min hu sid l-Egrant kienux tagħha jew le.

Bis-saħħa ta' dan il-film tkunu tistgħu tintebħu bil-mod kif eluf ta' dokumenti bħal dawn kienu jiġu ffirmati bil-quddiem u min ikun iffirma ma kienx ikun jaf dawn id-dokumenti għalxiex kienu qed iservu.

Dan il-film iġiegħlek tifhem li isem Michelle Muscat ma kellu għalfejn jidher fuq ebda dokument u, fl-istess waqt, l-allegazzjoni li hi sidt l-Egrant tista' tkun waħda li għandha mis-sewwa .

Iġiegħelek tifhem ukoll kif jitfasslu l- bearer shares u dwar kif Michelle Muscat setgħet kienet sidt l-Egrant mingħajr ma din qatt kienet tassew taf jew fehmet sewwa dan kollu x'kien ifisser.

U li tista' tkun sidt numru ta' bearer shares f'kumpannija mingħajr ma tkun konxju ta' dan il-fatt.

Il-film ukoll iġiegħelek tifhem li l-korruzzjoni politika hi reat kriminali u dwar kif ta' Mossack Fonseca kienu għenu biex titgħatta din il-korruzzjoni u biex jitgħattew reati kriminali oħra bħalma huma l-frodi fl-assikurazzjoni, t-traffikar ta' droga u t-traffikar ta' armi.

Tkunu tistgħu tifhmu kif ta' Mossack Fonseca setgħu ħaffew u ffaċilitaw mingħajr wisq sforzi t-taħwida 17 Black-Electrogas-Schembri-Mizzi.

Tkunu tistgħu tifhmu aħjar kif Brian Tonna (bħala intermedjarju barrani li kien qed jidher għal Mossack Fonseca ) seta' fassal it-taħwida kollha minn wara dahar jew anki bil-barka ta' Mossack Fonseca .

U tkunu tistgħu wkoll tifhmu x-xogħol li wettaq bħala intermedjarju l- accountant tal-prim ministru.

Barra minn dan, tkunu tistgħu tapprezzaw kemm hi vojta l-għajta ta' Malta fis-sens li f'pajjiżna wieħed ikun jista' jħallas inqas taxxa iżda mhux li jiskansaha totalment.

Il-film ma jsemmix il-każ ta' Malta.

Iżda jsemmi oħrajn li jixbħu l-każ ta' pajjiżna.

Dawn l-ispjegazzjonijiet segwejthom ripetutament fl-isfond tal-fehmiet ta' ċerti intellettwali xellugin li, fil-fantasija ideoloġika tagħhom, dejjem qiesu lill-ġurnaliżmu ta' Daphne Caruana Galizia bħala wieħed li kien imexxi 'l quddiem il-neo-kapitaliżmu li kien jemmen fih Reagan .

Meta ssegwu The Laundromat tintebħu li Daphne Caruana Galizia nqatlet hi u tirreżisti d-domma neo-kapitalista li jirrappreżentaw Brian Tonna u l-klijenti tiegħu Joseph u Michelle Muscat, Keith Schembri u Konrad Mizzi.

B'niskata mġieba ta' natura kriminali.

Daphne inqatlet hi u tiġġieled kontra l-inġustizzji li jġibu magħhom it-trasferimenti bla kontroll tal- flejjes ta' sinjuruni kbar – flejjes li jkunu ġew mill-kriminalità bħal, per eżempju, evażjoni tat-taxxi u l-korruzzjoni.

Korruzzjoni li tfisser l-oppost għall-prinċipju progressiv li min għandu l-ġid, għandu jgħin lil min m'għandux.

Daphne nqatlet hi u tiġġieled kontra sistema li tfaqqar lill-fqir u li tkompli timla' lill-għani bil-ġid.

F'Malta, aħna lkoll qed ikollna nħallsu kontijiet ogħla tad-dawl u l-ilma minħabba l-kriminalità li Daphne kienet kixfet tul il-karriera tagħha.

Iżda jeżistu wkoll waħdiet li qed igħumu fil-miljuni misluħa minn fuq dahar il-fqar u l-batuti li bil-kemm għandhom għaxja ta' lejla.

Il-film The Laundromat inħadem minn Topic Studios.

Topic Studios xtraw id-drittijiet biex ikunu jistgħu jaħdmu film jew sensiela bażata fuq il-ktieb Murder on the Malta Express: Who Killed Daphne Caruana Galizia?

M'hemmx dubju li tkun storja ta' min jirrakkontaha.

Fil-frattemp segwu The Laundromat .

U aqraw Murder on the Malta Express .

Previous: Tgħid Michael Farrugia lil tal-Ambaxxata Amerikana kellimhom illum?

Next: Għad hemm it-tama window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


L-assassinju Daphne: għaliex għandu jitqies bħala delitt kriminali mafjuż?

Il-ġuri tal-assassini ta' Daphne Caruana Galizia m'huwiex ġuri minn tas-soltu.

Huwa ġuri tal-mafja.

Għalkemm il-liġi ma ssejjaħlux hekk, dan ma jfissirx li m'huwiex.

L-avukat Arthur Azzopardi ddikjara li mhux ser jibqa' jiddefendi lil Ċensu Muscat fil-kawżi kollha li dan għandu fil-qorti inkluż il-każ li fih jinsab mixli bil-qtil ta' Daphne Caruana Galizia.

Milli jidher din ir-rinunzja minn naħa tal-avukat seħħet nħar il-Ġimgħa u sirna nafu biha bis-saħħa ta' rapport li xxandar fil- Malta Today .

Bħalma għamlu ġurnalisti oħrajn, il-bieraħ jien tkellimt mal-avukat Arthur Azzopardi li kkonferma miegħi li r-rapport li xandar il-ġurnal huwa korrett.

Hawn aħna llum 48 siegħa qabel mistenni jibda' l-ġuri kontra Ċensu Muscat – u kontra Fredu u Ġorġ Degiorgio – u wieħed mill-mixlijin jinsab mingħajr avukat.

L-avukat Arthur Azzopardi tagħni spjega personali (u nassumi għamel hekk ma' ġurnalisti oħrajn ukoll) dwar ir-raġuni wara r-rinunzja tiegħu – raġuni li huwa talabni biex ma nxandarx.

Jista' jibqa' ċert li se nżomm il-kunfidenzjalità, iżda rrid nagħmilha ċara li r-raġuni li tagħni m'għandha x'taqsam xejn ma' xi biżgħat li dan jista' jkollu dwar is-sigurtà personali tiegħu.

Lit- Times of Malta llum qalilha wkoll li d-deċiżjoni li jirrinunzja għall-patroċinju ta' Ċensu Muscat ma ttiħditx minnu iżda mid-ditta legali tiegħu, dikjarazzjoni li hi pjuttost stramba għaliex huwa l-avukat li jidher għall-klijent u mhux id-ditta legali.

L-implikazzjonijiet etiċi tar-rinunzja ta' Arthur Azzopardi jridu jintrefgħu minn Arthur Azzopardi nnifsu u mhux mid-ditta legali tiegħu jew mis-soċji tiegħu fid-ditta.

Madankollu, hi x'inhi r-raġuni personali jew kollettiva li ttieħdet biex l-avukat Arthur Azzopardi jirrinunzja fl-aħħar ħin, inħoss li għandi nagħmel l-analiżi tiegħi.

Hemm min forsi jirraġuna li ġuri bħalma hu dan m'huwiex wieħed minn tas-soltu u li mossa bħal din fiha x'tifhem.

Dan il-ġuri ċertament m'huwiex wieħed minn tas-soltu bħal dawk li nisimgħu bihom kull tant żmien u li dwaru m'għandniex għalfejn noqgħodu nħabblu rasna, kif fi Frar li għadda kien kiteb Raphael Vassallo fil- Malta Today.

Dan kien kiteb dwar kemm hawn Malta ninsabu ngawdu libertà sħiħa tal-kelma u nsista li, fejn jidħol dan kollu, l-qtil ta' Daphne Caruana Galizia huwa rrilevanti: "Press any of these people to come up with examples of 'State censorship' in Malta, and they will cite the ongoing libel proceedings against Daphne Caruana Galizia (and now her heirs) by Joseph Muscat over the Egrant allegations.

(Note: Some of the more unreasonable ones might even point towards her murder itself... for all the world as if the bomb had been planted in her car directly by the State, instead of by three well-known criminals, with foreign contacts, who are now facing murder charges in court)."

Nitkellmu dwar Raphael Vassallo aktar 'il quddiem.

Meta nhar l-Erbgħa jibda' l-ġuri ta' Ċensu Muscat, l-ewwel kwistjoni li jkollha tittratta l-qorti ser tkun dwar id-deċiżjoni tal-mixli li jħarrek bħala xhieda tiegħu lil Joseph Muscat, lil Keith Schembri u lil irjus kbar oħra.

Fid-dinja ċivilizzata, ibqgħu ċerti li diffiċli ħafna li wieħed isib eżempji storiċi ta' każijiet li fihom uffiċjali tant għoljin tal-gvern jiġu mħarrka bħala xhieda biex dawn igħinu fid-difiża tal-mixli f'ġuri dwar qtil, b'mod partikolari l-qtil ta' ġurnalista.

Dan il-fatt – fl-isfond tar-rinunzja tal-avukat Azzopardi, min jaf jekk il-qorti hiex ser tgħarbel jew le l-implikazzjonijiet tiegħu – m'hu xejn ħlief indikazzjoni ċara oħra li x-xibka ta' kriminalità wara dan l-assassinju għaqdet flimkien diversi fatturi bil-għan mhux biss li jitwettaq delitt ordinarju iżda li jitwettaq att terroristiku mafjuż.

Kif issa jaf kulħadd, aktar minn sena ilu Ċensu Muscat iddeċieda li jikkopera mal-awtoritajiet tal-istat.

Illum huwa kunsidrat bħala pentito (jiġifieri bħala bniedem li nidem), għalkemm m'huwiex ċar jekk l-Avukat Ġenerali rrikonoxxieħx jew le f'dan is-sens.

Tkun xi tkun il-kwalità tax-xhieda ta' Ċensu Muscat – ma nafx kemm tista' tkun ta' kwalità għolja x-xhieda ta' dan il-bniedem li ma jidhirx li kien fost il-mexxejja tal-quċċata tal-organizzazzjoni li hi suspettata li wettqet id-delitt – il-fatt li dan offra li jikxef, iqiegħdu f'periklu personali kbir.

Ma tridx tkun għaref wisq biex tintebaħ li anki l-avukat tal- pentito ikun qed jitqiegħed fil-periklu.

M'hemmx dubju li dan il-periklu l-Pulizija taf bih u tkellmet dwaru.

Nixtieq intenni għal darb'oħra li Arthur Azzopardi qed isostni li huwa ma rrinunzjax bħala avukat tal-klijent tiegħu, li huwa wkoll xhud potenzjali tal-prosekuzzjoni kontra oħrajn li huma suspettati bil-qtil ta' Daphne Caruana Galizia, minħabba s-sigurtà personali tiegħu.

Iżda jekk huwa minnu li huwa rrinunzja d-difiża minħabba din ir-raġuni ta' sigurtà personali, m'hemmx dubju li huwa jkun irid iserraħ rasu li din ir-raġuni kemm jista' jkun ma tidħol f'moħħ ħadd għax inkella jispiċċa biex igħix bit-tama tas-sigurtà u jkollu jmut bil-piena tan-nuqqas tagħha.

Ir-rapport li xandar dalgħodu t- Times of Malta jsejjaħ dan l-inċident bħala wieħed "stramb" u bħala wieħed "ta' tħassib".

Li kieku dan il-ġuri jiġi trattat bħala wieħed ta' li hu – jiġifieri ġuri dwar it-terroriżmu mafjuż – ħadd ma kien isejjaħ bħala daqshekk stramba r-rinunzja ta' avukat ta' wieħed mill-mixlija li ddeċieda li jikkoopera mal-pulizija u li jixhed għall-prosekuzzjoni kontra l-kompliċi tiegħu.

Li hemm tassew tat-tħassib huwa l-fatt li l-istat naqas li jipprovdi lix-xhieda tal-prosekuzzjoni bl-assistenza legali kollha meħtieġa biex il-koperazzjoni tagħhom tkun waħda effettiva.

Min jirraġuna bil-mod kif jirraġuna Raphael Vassallo, lil dan il-ġuri m'hu ser iqisu qatt bħala każ tal-mafja.

Dan mingħalih li għat-twettiq tal-assassinju jaħtu kriminali magħrufa li għandhom kuntatti barra minn Malta.

Qabel is-sena 1982 fil-liġijiet tal-Italja ma kontx issib tifsira tal-kliem "delitt mafjuż".

L-artiklu 416 tal-kodiċi kriminali Taljan kien jitkellem biss dwar konfoffa kriminali li tapplika għal imġieba li hi manifestament kriminali.

Nieħdu eżempju: ikun hemm ħamest irġiel li jiftehmu li jwettqu serqa minn bank, kull wieħed minnhom jingħata rwol, titwettaq is-serqa u mbagħad jaqsmu bejniethom l-flus li jkunu serqu.

Dan huwa każ klassiku ta' serq u ta' kompliċità f'serq u r-responsabbiltà kriminali tkun trid tintrefa' kemm minn dak li jsuq il-karrozza li tkun ħarrbet lill-ħallelin kif ukoll minn dak li jispara fuq il-pulizija li kien għassa mal-bieb.

Iżda l-mafja ma tmurx biex tisraq bank direttament.

U din kienet appuntu r-raġuni wara t-tfassil ta' liġi speċifika – imsejjħa 416 bis – bil-għan li sservi bħala tarka kontra l-intimidazzjoni li ssir mill-kriminali li jingħaqdu biex jakkwistaw il-qliegħ minn attivitajiet li huma legali.

Nieħdu każ ieħor: ikun hemm grupp ta' sajjieda minn Acireale li jheddu bil-vjolenza u jagħmlu l-arja kontra sajjieda oħrajn li jidħlu jistadu fit-territorju li huma jqisu bħala "tagħhom".

Is-sajd fih innifsu m'huwiex attività illegali.

Iżda min jintimida u jhedded lil ħaddieħor biex iħares il-qliegħ tiegħu mis-sajd – u anki jżid dan il-qliegħ – ikun ħati ta' delitt mafjuż.

Il-liġi 416 bis kienet tfasslet wara li kien seħħ il-qtil ta' diversi uffiċjali pubbliċi li kienu żammew jew naqqsu l-involviment tal-Mafjużi f'kuntratti pubbliċi bħalma huma l-kuntratti għall-bini ta' toroq jew kuntratti li jipprovdu servizzi lill-gvern.

Jew, biex insemmi eżempju ieħor, każijiet li fihom jingħata kuntratt għall-bini ta' power station u għall-forniment lill-gvern ta' enerġija bi prezz li jkun aktar jaqbel għas-sid tal-power station milli għall-poplu in ġenerali jew għan-negozji.

Il-liġi 416 bis tagħmel ukoll riferenza għall- omertà (jew is-skiet), li hi forma ta' kompliċità taċita li tgħin biex tgħatti xtur l-imħuħ li jkunu wara t-twettiq tad-delitti mafjużi u tgħinhom biex jgħadduha lixxa.

U huwa proprju hawn li jidħol Raphael Vassallo.

Mingħajr ma jaf, jew inkella għax jagħmel parti mill-konfoffa mafjuża li assassinat lil Daphne Caruana Galizia, jkompli jirrepeti l-ħrafa li d-delitt wieħed ikun sab tarfu kemm il-darba dawk li splodew il-karrozza-bomba jiġu arrestati u mitfugħin il-ħabs.

Dan hu preċiżament il-mod li bih hu (u oħrajn) ikunu qed igħattu xtur il-mafja u b'hekk huma wkoll isiru kompliċi magħha.

Bis-saħħa tal-liġi 416 bis , tkun tista' mhux biss taqbad lil min ikun saq il-karrozza li tkun ħarrbet lill-kriminali wara serqa mill-bank, iżda saħansitra anki lil dawk li jkunu qed jagħmlu l-qliegħ minn kuntratti tal-gvern u li jkunu gawdew mit-twettiq tad-delitt.

Taqbad ukoll lil dawk il-politiċi li jkunu aċċettaw li jixxaħħmu u li jkunu ġew intimidati b'tali mod li jispiċċaw biex irebbħu l-kuntratti pubbliċi lill-kriminali.

Ċensu Muscat flimkien ma' Fredu u Ġorġ Degiorgio jinsabu mixlija bil-qtil ta' ġurnalista li f'idejha kellha provi li setgħu jaqilgħu problemi kbar għal min kien imdaħħal f'diversi kuntratti pubbliċi, kompriż in-negozju Electrogas .

L-arrest ta' dawn it-tliet akkużati u t-tfiegħ tagħhom fil-ħabs ma jwassalx biex jinstab tarf ta' dan id-delitt mafjuż.

Dan id-delitt huwa wieħed mafjuż għaliex jeżisti suspett li huwa msejjes fuq konfoffa li l-qliegħ tagħha ġej minn negozju leġittimu (bħalma hi l-ġenerazzjoni tad-dawl taħt kuntratt mogħti mill-gvern).

Fi ftit kliem, il-liġi 416 bis tipprovdi dan li ġej: delitt mafjuż jitwettaq meta jingħaqdu bejniethom diversi persuni biex jintimidaw u jużaw il-forza fuq ħaddieħor bil-għan li jakkwistaw il-koperazzjoni jew is-silenzju ta' ħaddieħor b'riżq: it-twettiq ta' delitti kriminali oħrajn (per eżempju, serqa minn bank); l-akkwist tal-kontroll fuq attivitajiet kummerċjali (l-eżempju tas-sajjieda f'Acireale); it-teħid ta' kuntratti pubbliċi (nista' nsemmi diversi eżempji hawn – iżda jgħoddu wkoll il-ħruġ ta' permess tal-bini li ma jagħmilx sens jew l-iffirmar ta' kuntratt għall-bejgħ ta' sptar pubbliku jew ix-xiri tal-enerġija bi prezzijiet li oġġettivament ma jagħmlux sens).

Jistgħu jeżistu wkoll motivazzjonijiet oħrajn għat-twettiq ta' delitt mafjuż li ma jidhrux fil-liġi u li forsi m'humiex rilevanti għal dak li qed nikteb hawn.

Per eżempju, fl-1992 mal-lista ta' delitti mafjużi żdiedu d-delitt tal-użu tal-intimidazzjoni biex jitbeżżgħu l-votanti u jiġu mġiegħla jivvutaw b'ċertu mod jew li jiġu mġiegħla jivvutaw mod ieħor.

Dan qed insemmieħ għaliex l-eżerċizzju tal-vot huwa wieħed li hu mill-aktar leġittimu f'sistema demokratika iżda l-mafja hi armata b'tali mod li għandha l-ħila tagħmel il-qliegħ minn dan ukoll.

Forsi huwa proprju dan li jgħaddilek minn moħħok int u tisma' bil-ħruġ ta' permess tal-bini li ma jagħmilx sens u fl-istess waqt tibda' wkoll taħseb f' oppożizzjoni politika li qajla tagħmel sens.

Bosta fatturi li qed jimirħu madwar l-assassinju ta' Daphne Caruana Galizia diġà aċċettajnihom.

Għal dawk m'humiex parti mill-konfoffa li assassinatha, waħda minn dawn il-fatturi hi li Fredu u Ġorġ Degiorgio u Ċensu Muscat qatlu lil Daphne fuq ordni ta' xi ħaddieħor.

Dan huwa fattur li naċċettawh għaliex Daphne ma nqatlitx f'xi sqaq mudlam iżda permezz ta' karrozza-bomba fid-dawl tax-xemx.

Dawk li qatluha ma ridux jeħilsu minnha biss.

Riedu jintimidaw u joħolqu l-biża' f'ħaddieħor li seta' kien imħajjar joħolqilhom il-problemi bħalma kienet ħolqitilhom hi.

Għalhekk hemm it-tifsira fil-liġi Taljana ta' "terroriżmu mafjuż" fil-kuntest tal-użu tal-kelma "intimidazzjoni" fil-liġi 416 bis .

Il-liġi 416 bis kienet tfasslet fl-Italja għall-ewwel darba fl-1982 wara li kienu ġew assassinati l-politiku Pio della Torre u l-impjegat governattiv Carlo Alberto della Chiesa .

Il-liġi kompliet ttejjbet fl-1992 wara li seħħew l-assassinji ta' Giovanni Falcone u Paolo Borsellino .

Il-bidliet fil-liġi kienu frott il-ħasda xokkanti li qalgħu il-membri tal-klassi politika li kienu tniġġżu parzjalment (iżda mhux għal kollox) mill-influwenza tal-mafja u ta' dawk il-politiċi Taljani li kienu mdorrijin jagħlqu għajn waħda għaliha.

Dak li seħħ fl-Italja fl-1992 imissu qed iseħħ f'pajjiżna.

Il-ġudikanti tagħna, il-membri tal-korp tal-pulizija tagħna, il-prosekuturi u l-politiċi tagħna jmisshom iduru madwar mejda bil-għan li jfasslu liġi li tagħtihom l-għodda meħtieġa biex jeqirdu l-organizzazzjonijiet mafjużi.

Hekk kif titfassal liġi li tkun tixbaħ il- 416 bis, tista' tinbeda' t-triq biex jinstab tarf ta' bosta delitti kriminali li tant għadhom iħabbtu lill-pulizija.

Fost affarijiet oħra, liġi bħal din tkun tipprovdi għall-ħarsien u l-protezzjoni tal- pentiti kif ukoll tal-avukati tagħhom.

Iżda hawn Malta liġi bħal 416 bis mhux ser titfassal għaliex proporzjonatament il-klassi politika Maltija għandha wisq aktar xtur x'tgħatti minn qatt kellha dik Taljana – saħansitra anki aktar minn dik ta' Sqallija.

F'Malta drajna wisq bil-konswetudnijiet tagħna u f'pajjiżna l-Mafjużi għandhom saħħa kbira.

Dawn għandhom il-ħila li jintimidaw lill-politiċi, lill-pulizija u lill-ġudikanti biex jassikuraw li xturhom jibqa' mgħotti.

Saħansitra anki l-ġurnalisti jafu jagħtu nifs qawwi lill-mafja meta jirrepetu l-gidba li l-eżistenza tal-mafja hi biss ħrafa.

U meta jirrepetu li Daphne nqatlet minn "tliet kriminali magħrufa b'kuntatti barra minn Malta".

Previous: Sur Prim Imħallef, asal wasla sal-ħabs dalgħodu Next: Justin reġa' koppi window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });